Dipukul, anak hampir diculik, Lufya sedih dituduh reka cerita
1 Julai 2022, 4:07 pm
PETALING JAYA – Susulan insiden anak perempuannya hampir diculik dan dirinya sendiri mengalami kecederaan akibat dipukul penyerang dalam satu kejadian beberapa hari lalu, pelakon dan penyanyi Lufya Omar dituduh sengaja ingin menarik perhatian ramai.
Lebih teruk, ada yang menuduh dia sengaja mereka cerita untuk mempromosikan drama terbaharu lakonannya gara-gara didakwa lewat membuat laporan polis selepas diserang penculik terbabit.
Terkejut dan kecewa dengan semua tuduhan yang dilemparkan terhadapnya, Lufya, 38, menerusi beberapa hantaran dalam InstaStory miliknya menjelaskan punca mengapa dia lewat melaporkan kejadian berlaku kepada polis.
“Laporan telah dibuat. Memang agak lambat. Sebab setahu saya, kalau kita diserang dan doktor pun ada buat pemeriksaan, rekod kecederaan yang dialami secara automatik akan dilaporkan kepada pihak polis. Polis sendiri akan datang ke hospital.
“Perkara itu tak berlaku. Mungkinkah sebab saya pergi hospital swasta? Saya pun tak tahu hal ini,” katanya.
Tambah pelakon itu lagi, selepas kejadian serangan tersebut, dia bergegas ke hospital kerana mementingkan pemeriksaan daripada doktor disebabkan kepalanya dihentak dengan kuat oleh pelaku.

“Kalau ada hentakan kuat di kepala (pukul pakai kayu), dah tentu saya pentingkan rawatan terlebih dahulu. Kalau ada retakan atau darah beku, sangatlah bahaya.
“Alhamdulillah selepas buat imbasan otak, tak ada yang serius. Semua proses itu ambil masa, nak tunggu insurans lagi. Orang boleh bercakap yang bukan-bukan. Tak semua orang faham, yang pernah mengalami boleh fikir,” katanya.
Jelas Lufya lagi, apa yang dikongsikannya dalam media sosial untuk mengelak perkara sama berulang di kawasan kejiranannya.
“Boleh bayangkan tak? Saya kongsi bukan nak tarik perhatian. Niat saya cuma tak nak benda sama jadi lagi di kawasan perumahan.
“Sedih kalau perkara ini berlaku terhadap orang lain dan anak mereka diculik disebabkan saya tak beri amaran dan kongsi apa yang berlaku. Dah kongsi, cakap macam ini pula? Ada lagi teruk fitnah cakap saya buat cerita sebab nak promosi drama,” luahnya.
Pada masa sama, Lufya turut memberi respons terhadap laporan media yang mendapatkan komen daripada bekas suaminya, Che Muhammad Hafiz Che Baharum apabila lelaki itu dituduh menjadi dalang di sebalik kejadian serangan tersebut.
Kata Lufya, jangan melulu menyebarkan fitnah terhadap bekas suaminya itu kerana biarpun sudah tidak berjodoh, namun langsung tiada dendam antara mereka.
“Lagi satu, biarlah pihak polis yang buat siasatan. Janganlah memfitnah melulu. Kami okey insya-Allah. Tiada jodoh tak semestinya ada dendam antara kita,” ujarnya lagi.
Beberapa hari lalu, Lufya menerusi Instagramnya mendedahkan dia ditimpa insiden mencemaskan apabila dipukul seorang lelaki yang cuba menculik anaknya, Laana Haura di sebuah taman permainan di Kota Damansara, Selangor.
Dalam kejadian tersebut, dia dipukul dengan sebatang kayu pada kepala selain mengalami lebam pada lengan dan wajahnya cedera selepas bergelut dengan penyerang itu. – KOSMO! ONLINE


MAFI kenal pasti loji benih padi bermasalah
Oleh ISWAN SHAFIQ ISA

1 Julai 2022, 4:50 pm
SEBERANG PERAI – Kementerian Pertanian dan Industri Makanan (MAFI) berusaha mengenal pasti secara lebih dekat loji-loji pengeluaran benih padi bermasalah di negara ini sama ada yang dikendalikan agensi kerajaan ataupun swasta.
Timbalan Menteri Pertanian dan Industri Makanan II, Datuk Dr. Nik Muhammad Zawawi Salleh berkata, ini bagi memastikan masalah pengeluaran benih padi angin atau padi tidak berkualiti yang membelenggu petani sebelum ini tidak lagi berlarutan.
“Selain itu, ada juga loji-loji (pengeluaran benih padi) yang saya difahamkan tak ada pun kawasan penanaman padi khusus untuk benih atau kita panggil ladang benih tapi tiba-tiba mengeluarkan (benih) padi.
“Benda ini kita akan cuba lihat, pandang dan selesaikan. Kita akan ‘ajak’ pemilik loji benih padi ini supaya menjadi lebih bertanggungjawab dalam usaha untuk mengeluarkan benih padi yang terbaik di negara ini,” katanya pada sidang akhbar selepas mengadakan lawatan kerja ke Pusat Pengeluaran Benih Padi di Pertubuhan Peladang Kawasan (PPK) Lahar Bubu, di Kepala Batas di sini hari ini.
Sementara itu, beliau memberitahu, seramai 640 peladang terlibat dengan program Insentif Benih Padi Sah anjuran MAFI dengan kerjasama LPP yang berlangsung selama tiga tahun bermula tahun lepas.
Katanya, program itu meliputi kawasan ladang benih keseluruhan seluas 1,550 hektar yang melibatkan PPK di beberapa negeri termasuk Selangor, Perak, Kedah dan Pulau Pinang.

“Untuk pengetahuan, PPK Lahar Bubu merupakan salah satu daripada pengeluar benih padi sah dengan kuota pembekalan benih padi sebanyak 5,000 metrik tan setahun atau kira-kira 250,000 beg,” katanya. KOSMO! ONLINE


Kanak-kanak tercampak dari kereta ketika ‘u-turn’
Oleh KOSMO!

1 Julai 2022, 4:59 pm
PETALING JAYA – Tular sebuah rakaman memaparkan kejadian seorang kanak-kanak tercampak keluar dari sebuah kereta ketika sedang membuat pusingan U di persimpangan lampu isyarat.
Kejadian tersebut telah disedari oleh pemandu kenderaan di belakangnya yang juga turut memberikan bantuan awal menyelamatkan kanak-kanak berkenaan dengan mendukungnya.
Dalam pada itu, keluarga kanak-kanak terbabit bergegas mendapatkannya semula serta cuba menenangkan mangsa yang menangis.
Bagaimanapun, keadaan sebenar kanak-kanak tersebut masih belum dapat dipastikan.
Menjengah ke ruangan komen, pelbagai reaksi turut diberikan orang ramai dan ada juga beberapa pengguna tampil memberi teguran kepada golongan ibu bapa untuk lebih peka terhadap keadaan anak-anak ketika berada di dalam kenderaan.
“Mujur kereta belakang tak laju dan langgar, ibu bapa tolong awasi anak-anak dalam kereta, pastikan pintu kereta sentiasa dikunci, tingkap ditutup bagi elak kejadian sebegini berlaku,” kata seorang pengguna.

“Ada budak kecil kena selalu beringat, pintu kena sentiasa kunci, budak kecil suka duduk tepi pintu dan buka tolak pintu kereta, tanggungjawab ibu bapa pastikan keselamatan anak-anak,” tegur pengguna lain. – KOSMO! ONLINE


‘Keluarga Malaysia Teguh Bersama’ jadi tema Hari Kebangsan tahun ini
1 Julai 2022, 3:59 pm
KUALA LUMPUR – Keluarga Malaysia Teguh Bersama merupakan tema bagi sambutan Hari Kebangsaan pada tahun ini.
Menteri Komunikasi dan Multimedia, Tan Sri Annuar Musa berkata, tema tersebut dipilih selari dengan konsep keharmonian Keluarga Malaysia yang diaspirasikan oleh Perdana Menteri, Datuk Seri Ismail Sabri Yaakob.
Katanya, sambutan tidak seharusnya bersifat majlis besar yang dilaksanakan di peringkat nasional, sebaliknya perlu menunjukkan cara setiap keluarga masyarakat daripada pelbagai kaum dan latar belakang menyambut Hari Kebangsaan.
“Kita juga akan menggerakkan unit-unit yang ada dalam rangkaian komuniti Keluarga Malaysia dan badan-badan bukan kerajaan (NGO) lain agar semuanya mengambil inisiatif untuk menggerakkan dan mengadakan sambutan peristiwa ini di peringkat akar umbi.
“Malah kalau boleh kita jalankan kempen agar sambutan berlaku juga di peringkat keluarga, mungkin sebagai contoh mewujudkan satu pertandingan di aplikasi TikTok untuk memperlihatkan cara-cara Keluarga Malaysia kita menyambut Hari Kebangsaan,” katanya.
Beliau berkata demikian pada majlis pelancaran Logo dan Tema Hari Kebangsaan dan Hari Malaysia 2022 di Angkasapuri di sini hari ini.

Jelasnya, beliau akan mendapatkan kerjasama semua kerajaan negeri serta wakil-wakil rakyat dalam menjayakan sambutan hari itu nanti.
“Saya mahu semua rakyat menyambut Hari Kebangsaan tanpa mengira kaum dan mahu melihat kebersamaan seluruh rakyat Malaysia,” ujarnya.
Sementara itu, Annuar memberitahu, pemilihan logo berkonsepkan jalur liputan internet untuk sambutan kali ini, amat bersesuaian dengan situasi dialami negara ketika ini.
“Tiga warna pada logo mempamerkan kebersamaan rakyat sebagai Keluarga Malaysia yang hidup bersatu dan aman damai sekali gus menjadi intipati untuk negara bergerak ke hadapan dan menggambarkan negara telah berkembang daripada kecil kepada (pembangunan) lebih besar.
“Ia juga melambangkan bagaimana rakyat komited untuk terus maju ke dalam suasana yang mencabar, namun masih mempunyai teknologi terkini seperti jalur lebar, wifi yang menjadi pengikat, penghubung dan asas kepada kesalinghubungan kehidupan dan ekonomi,” ujarnya. – KOSMO! ONLINE


Selangor cadang kekal harga siling ayam RM8.90
Oleh ISKANDAR SHAH MOHAMED

1 Julai 2022, 3:43 pm
SHAH ALAM – Kerajaan negeri bercadang untuk mengekalkan harga siling ayam standard berjumlah RM8.90 sekilogram (kg) di Selangor.
Pengerusi Jawatankuasa Tetap Infrastruktur, Kemudahan Awam, Pemodenan Pertanian dan Industri Asas Tani negeri, Ir. Izham Hashim berkata, pihaknya akan membincangkan perkara itu secara menyeluruh dalam satu mesyuarat pada Isnin depan.
Katanya, perbincangan itu akan meliputi faktor kos dan bekalan ayam terutama menjelang sambutan Aidiladha nanti.
“Kita akan cuba mengekalkan harga berkenaan pada RM8.90 berbanding harga siling baru ketika ini.
“Segala keputusan mengenainya akan dimuktamadkan selepas perbincangan berkenaan dalam tempoh terdekat,” katanya selepas merasmikan Durian Fest @ Jualan Terus Dari Ladang (JTDL) di SACC Mall di sini, hari ini.
Jelas Izham, pihaknya akan meneruskan pelaksanaan program intervensi bagi jualan produk pertanian termasuk ayam.

Tambah beliau, bekalan ayam di seluruh Selangor masih mencukupi untuk sambutan Aidiladha minggu depan.-KOSMO!ONLINE


Pusat rawatan TH diiktiraf di Arab Saudi
Oleh MOHD. HUSNI MOHD. NOOR

1 Julai 2022, 3:59 pm
PUTRAJAYA – Lembaga Tabung Haji (TH) terus mendapat pengiktirafan apabila diberi permit (tarkhis) oleh Arab Saudi bagi mengendalikan Pusat Rawatan TH di Makkah dan Madinah.
Pusat Rawatan TH itu adalah pusat rawatan jemaah haji luar negara pertama di Arab Saudi yang mendapat kelulusan berkenaan oleh Kementerian Kesihatan Arab Saudi untuk pembukaan dan pengoperasian hospital bagi musim haji kali ini.
Ketua Pengarah Kesihatan, Tan Sri Dr. Noor Hisham Abdullah berkata, kelulusan permit-permit ini diberikan setelah melalui pemeriksaan ketat dan teliti oleh Kementerian Kesihatan Arab Saudi.
Beliau berkata, ia juga satu pengiktirafan kepada kualiti dan standard fasiliti serta perkhidmatan kesihatan bagi jemaah haji Malaysia di Makkah dan Madinah.
“Saya mengucapkan syabas dan tahniah diucapkan kepada Ketua Rombongan Haji Malaysia, Datuk Seri Syed Saleh Syed Abdul Rahman, Timbalan Ketua Rombongan Haji (Perubatan), Dr. Mohd. Shaffari Marzuki dan Rombongan Perubatan Musim Haji 1443H/2022M .
“Perkhidmatan yang ditawarkan di Pusat Rawatan TH ini adalah hampir setara dengan Hospital Pakar Minor,” katanya menerusi kenyataan akhbar dikeluarkan hari ini.

Ujar beliau, pusat rawatan itu juga diberikan Permit Ambulan (Tasrih) untuk menjalankan perkhidmatan ambulan yang mana Malaysia mempunyai 20 buah ambulan spesifikasi tinggi.
Dr. Noor Hisham berkata, perkhidmatan-perkhidmatan yang ditawarkan adalah hampir setara dengan hospital pakar minor termasuk rawatan pesakit luar, rawatan kecemasan, rawatan pesakit dalam, rawatan pakar dan rawatan jemaah haji di lapangan terbang.
“Rawatan lain termasuk perkhidmatan panggilan ambulan, radiologi (pengimejan diagnostik), makmal perubatan, farmasi pesakit dalam dan pesakit luar, fisioterapi, perkhidmatan pergigian, khidmat penjagaan spritual, khidmat pemakanan diet dan pemantauan pembimbing ibadah haji,” katanya.
Tambah beliau, secara keseluruhannya di Makkah dan Madinah, kapasiti katil di Pusat Rawatan Pesakit Dalam adalah sebanyak 268 katil manakala Pusat Rawat dan Rehat pula adalah 184 katil.- KOSMO! ONLINE


Perak negeri pertama anjur Karnival JAKM di luar bandar
Oleh MOHAMAD HAFIZI MOHD SAID

1 Julai 2022, 3:54 pm
PASIR SALAK – Karnival Jelajah Aspirasi Keluarga Malaysia (JAKM) Negeri Perak yang diadakan di Litar Dato’ Sagor, Kampung Gajah bermula hari ini sehingga 3 Julai cukup unik apabila ia diadakan di kawasan luar bandar berbanding empat negeri sebelum ini.
Timbalan Setiausaha Kerajaan (Pembangunan) Perak, Halizah Sipun berkata, kesemua JAKM di empat negeri sebelum ini diadakan di ibu negeri masing-masing yang merupakan kawasan bandar dan tumpuan utama masyarakat.
“Perak merupakan negeri kelima diadakan program seumpama ini, cuma keistimewaan Perak adalah kita adakan di luar ibu negeri di Litar Dato’ Sagor, Kampung Gajah.
“Lokasi ini merupakan kawasan luar bandar yang mempunyai banyak keistimewaan yang kita tonjolkan di sini terutamanya dari segi produk pertanian dan makanan,” katanya kepada pemberita ketika ditemui di Karnival JAKM Negeri Perak di sini hari ini.
Mengulas lanjut, Halizah berkata, kerajaan negeri turut menyasarkan seramai 30,000 pengunjung hadir pada karnival berkenaan yang berlangsung selama tiga hari bermula pukul 9 pagi sehingga 6 petang itu. – KOSMO! ONLINE


RM1.3 trilion aset golongan elit Russia dibekukan
Oleh KOSMO!

1 Julai 2022, 3:00 pm
MOSCOW – Pasukan petugas sekatan terdiri daripada sekutu-sekutu Ukraine telah membekukan sumber kewangan milik golongan elit dan bank pusat Russia bernilai lebih AS$330 bilion (RM1.3 trilion), saluran televisyen France24  kelmarin.
Pasukan Bertindak Elit, Proksi dan Oligarki Rusia (REPO) menyatakan dalam satu kenyataan bersama bahawa mereka menyekat aset oligarki dan pegawai Russia berjumlah AS$30 bilion (RM132 bilion) serta melumpuhkan AS$300 bilion (RM1.3 trilion) milik bank pusat Russia.
REPO juga  menahan sekurang-kurangnya lima kapal layar dan membekukan hartanah mewah milik jutawan-jutawan Russia.
“Kami akan memastikan bahawa sekatan ini akan terus membebankan kewangan Russia selepas Moscow  melancarkan pencerobohan tanpa provokasi dan berterusan ke atas Ukraine,” kata kumpulan itu dalam satu kenyataan yang dikeluarkan oleh Perbendaharaan Amerika Syarikat (AS).
REPO ditubuhkan pada 17 Mac lalu, tiga minggu selepas pencerobohan Ukraine berlaku. Tujuan penubuhannya adalah untuk meningkatkan tekanan ekonomi ke atas Moscow dengan harapan Presiden Russia, Vladimir Putin memilih untuk menamatkan perang.
Anggota REPO termasuk pegawai kewangan dan kehakiman tertinggi AS, Australia, Perancis, Kanada, Jerman, Jepun, Itali dan  Britain di samping Suruhanjaya Eropah.

Mereka bertindak pantas untuk merampas  estet mewah dan kapal layar mega milik  jutawan-jutawan  Russia yang diketahui mempunyai hubungan baik dengan Putin.
Pada masa sama, REPO juga  berusaha untuk meminggirkan Moscow daripada sistem kewangan antarabangsa, menjadikan lebih sukar bagi Kremlin untuk menggunakan mata wang Russia di pasaran global. – Agensi


Kerajaan mansuh pengisian pas pengembara buat rakyat Malaysia
Oleh EDDY AQMAL MOHAMED HAMIDI

1 Julai 2022, 3:01 pm
PUTRAJAYA – Rakyat Malaysia yang pulang dari luar negara tidak lagi perlu mengisi dan melengkapkan ciri-ciri Pas Pengembara dalam aplikasi MySejahtera bermula Isnin ini.
Menteri Kesihatan, Khairy Jamaluddin Abu Bakar berkata, kelonggaran itu bagi memudahkan para warganegara kembali ke Malaysia, di samping keadaan sistem kesihatan negara kini berada pada tahap yang baik dan memuaskan.
“Pemansuhan ini dibuat berperingkat untuk turut memberi kelonggaran kepada kumpulan-kumpulan lain seperti pemegang pas sosial, pas pelajar serta penduduk tetap pada masa depan yang akan diumumkan kelak. Bagaimanapun bagi permulaan, pemansuhan ini hanya terpakai kepada warganegara sahaja.
“Ingin dijelaskan bahawa ciri-ciri Pas Pengembara tersebut masih dipaparkan di aplikasi MySejahtera dan ia perlu dilengkapkan oleh para pengembara bukan warganegara Malaysia sebelum memasuki negara ini,” katanya dalam kenyataan hari ini.
Menurut Khairy Jamaluddin, selain pemantauan kes-kes Covid-19 dalam kalangan pengembara luar, ciri-ciri tersebut perlu dilengkapkan oleh mereka supaya Kementerian Kesihatan berupaya membuat pemantauan rapi ke atas penyakit berjangkit lain dari luar negara seperti cacar monyet. – KOSMO! ONLINE


Belum had pembelian ayam, telur kepada warga asing – Alexander
Oleh MOHD YUNUS YAKKUB

1 Julai 2022, 3:37 pm
SHAH ALAM – Kerajaan sedang mengkaji kaedah terbaik supaya bekalan subsidi seperti ayam dan minyak masak hanya dinikmati rakyat negara ini.
Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi berkata, ini bagi memastikan subsidi itu dapat dirasai terutama warga tempatan yang terdiri golongan bersasar dan memerlukan.
Katanya, pihaknya setakat ini belum memutuskan untuk menghadkan pembelian barangan tersebut kepada warga asing kerana adalah keperluan asas.
“Buat masa sekarang belum ada kita hadkan kepada warga Malaysia sahaja. Ini disebabkan kita fahamlah bahan makanan keperluan.
“Namun, sudah fikirkan pihak atasan bagaimana melangkah ke depan, kita mencari kaedah efisyen supaya dapat sasarkan susbidi itu kepada mereka yang bekeperluan dan orang Malaysia yang perlu dibantu,” katanya pada sidang akhbar selepas melakukan pemeriksaan dan pemantauan pelaksanaan harga maksimum ayam dan telur ayam di Pasar raya Checkers, di sini hari ini.
Beliau berkata demikian bagi mengulas sama ada pihak kerajaan mempunyai perancangan untuk menghadkan pembelian ayam dan telur contohnya kepada warga asing bagi mengelakkan penyelewengan dan ketirisan bekalan itu.

Ini susulan pemberian subsidi pukal yang besar mencecah lebih RM1billion untuk dua barangan tersebut.
Dalam perkembangan sama, Alexander berkata, harga ayam yang ditetapkan RM9.40 setelah mengambil kira kepentingan semua pihak termasuk penternak, pembekal, pemborong, peruncit dan pengguna.
Ujarnya, beliau turut difahamkan bekalan ayam turut mencukupi dalam pasaran ketika ini. -KOSMO! ONLINE


Pulau Batu Puteh: Mahkamah batal saman individu
Oleh NORLIZAH ABAS

1 Julai 2022, 3:08 pm
KUALA LUMPUR – Saman seorang individu terhadap Kerajaan Malaysia kerana menarik balik semakan terhadap keputusan Mahkamah Keadilan Antarabangsa (ICJ) di Hague, Belanda berhubung tuntutan ke atas Batu Puteh, dibatalkan oleh Mahkamah Tinggi di sini hari ini.
Keputusan itu dicapai oleh Hakim Hayatul Akmal Abdul Aziz selepas membenarkan permohonan Perdana Menteri (yang tidak dinamakan dalam tuntutan saman) dan Kerajaan Malaysia untuk membatalkan saman itu.
Peguam Kanan Persekutuan Shamsul Bolhassan yang mewakili Kerajaan Malaysia ketika dihubungi wakil media berkata, mahkamah berpuas hati, Mohd. Hatta Sanuri (plaintif) tidak mempunyai locus standi (hak di sisi undang-undang) untuk menyaman Perdana Menteri dan kerajaan.
Ujar beliau, hakim berkenaan juga berpendapat, subjek dalam tuntutan saman berkenaan tidak boleh diadili oleh mahkamah.
Hakim Hayatul Akmal mengumumkan keputusannya melalui sidang video, yang turut dihadiri peguam Mohaji Selamat yang mewakili plaintif.
Mahkamah turut memerintahkan plaintif membayar kos sebanyak RM6,000 dalam masa 30 hari.

Pada 28 Mei 2021, Mohd Hatta, 45, memfailkan tindakan saman itu mewakili dirinya dan lebih 32 juta rakyat Malaysia yang terkesan dengan penarikan balik semakan terhadap keputusan ICJ oleh kedua-dua defendan.
Plaintif menyatakan, keputusan kerajaan itu dicapai tanpa membincangkan dan membentangkannya terlebih dahulu di Parlimen.- KOSMO! ONLINE


Polis P. Pinang tumpas sindiket edar ganja
Oleh SITI NUR MAS ERAH AMRAN

1 Julai 2022, 2:57 pm
SEBERANG PERAI – Polis Pulau Pinang berjaya membongkar satu sindiket pengedaran dadah di negeri ini dengan merampas 13.5 kilogram ganja dalam dua serbuan berasingan di sini kelmarin.
Ketua Polis Daerah Seberang Perai Utara (SPU), Asisten Komisioner Mohd. Radzi Ahmad berkata, dalam serbuan pertama yang dijalankan Jabatan Siasatan Jenayah Narkotik (JSJN) negeri, sepasang suami isteri berusia 44 dan 35 tahun ditahan di sebuah rumah sewa di Sungai Dua pada pukul 10.30 pagi.
Menurutnya, hasil pemerikaan tersebut polis merampas lapan bungkusan dadah jenis ganja seberat 8.6 kilogram bernilai RM21,680.
“Ketika serbuan dibuat, kedua-dua suspek sedang berehat di rumah terbabit,” katanya dalam sidang akhbar di Ibu Pejabat Polis Daerah (IPD) Seberang Perai Utara (SPU) di sini hari ini.
Beliau memberitahu, berpandukan maklumat kedua-dua suspek, seorang lelaki berusia 44 tahun yang juga dalang sindiket ditahan di sebuah bengkel di Perai pada pukul 1.30 tengah hari pada hari yang sama.
“Dalam serbuan terbabit, lima bungkusan ganja seberat 4.8 kilogram bernilai RM12,133 turut dirampas.

“Hasil risikan mendapati, sindiket ini telah bergiat aktif mengedar dadah sejak awal tahun ini untuk pasaran tempatan,” ujarnya.
Mohd Radzi berkata, pihaknya turut menyita sejumlah barang kemas bernilai RM14,000 dan wang tunai sebanyak RM1,000 menjadikan nilai keseluruhan rampasan berjumlah RM48,813. KOSMO! ONLINE


Seks luar tabii terhadap kanak-kanak, lelaki dijel 9 tahun, tiga sebatan
Oleh DIYANATUL ATIQAH ZAKARYA

1 Julai 2022, 3:18 pm
MELAKA – Seorang lelaki dijatuhi hukuman penjara sembilan tahun dan tiga sebatan oleh Mahkamah Sesyen di sini, hari ini selepas mengaku salah melakukan seks luar tabii terhadap kanak-kanak yang dilarikannya dari Klang, Selangor, bulan lalu.
Hakim Mohd. Sabri Ismail menjatuhkan hukuman itu terhadap tertuduh, Azali Abu, 40, sebaik sahaja pertuduhan dibacakan oleh jurubahasa mahkamah.
Mengikut pertuduhan, tertuduh didapati telah melakukan persetubuhan yang bertentangan dengan aturan tabii terhadap seorang kanak-kanak perempuan berusia 13 tahun.
Perbuatan itu dilakukan kira-kira pukul 10 malam di sebuah rumah di Jalan Tun Fatimah, pada 16 Jun lalu.
Bagi perbuatan itu, tertuduh didakwa mengikut Seksyen 377C Kanun Keseksaan yang memperuntukkan hukuman penjara tidak kurang lima tahun dan tidak lebih 20 tahun dan hendaklah dikenakan sebatan.
Tertuduh yang sudah berkahwin dan mempunyai dua anak itu turut didakwa masing-masing empat pertuduhan bagi Seksyen 376(2) Kanun Keseksaan dan Seksyen 14(a) Akta Kesalahan Seksual Terhadap Kanak-kanak 2017.

Dia bagaimanapun mengaku tidak bersalah sebaik sahaja kesemua pertuduhan dibacakan.
Tertuduh didakwa telah merogol dan melakukan amang seksual fizikal terhadap mangsa sama pada 16 Jun 2022 kira-kira pukul 10 malam dan 17 Jun 2022 antara 9 pagi sehingga 10 malam di lokasi sama.
Bagi kesalahan itu, tertuduh yang bekerja sebagai juruteknik di sebuah kilang di Batu Berendam di sini berdepan dengan hukuman penjara sehingga 20 tahun dan sebatan, bagi setiap pertuduhan.
Terdahulu, pendakwaan dikendalikan Timbalan Pengarah Pendakwaan negeri, Ahmad Sazali Ahmad dan Timbalan Pendakwa Raya Muhammad Nazrin Ali Rahim memohon hukuman berat dikenakan bagi pengakuan dibuat tertuduh.
Mengikut hujahan, tertuduh telah melarikan mangsa dari Klang dan dibawa ke pangsapuri berkenaan untuk melakukan perbuatan terkutuk.
Kata Ahmad Sazali, tertuduh yang telah berusia 40 tahun telah mengambil kesempatan terhadap mangsa yang hanya merupakan seorang pelajar tingkatan satu.
Selepas mendengar hujah, mahkamah kemudian menjatuhkan hukuman penjara sembilan tahun dan tiga sebatan terhadap tertuduh.
Beliau turut menetapkan 28 Julai depan sebagai sebutan semula kes dan lantikan peguam.-KOSMO! ONLINE


Maritim Malaysia tahan 37 PATI warga Bangladesh
Oleh KOSMO!

1 Julai 2022, 3:29 pm
Oleh NAZARUDIN SHAHARI
PORT DICKSON -Seramai 37 orang pendatang asing tanpa izin (PATI) ditahan di perairan Kuala Sepang, Selangor oleh bot ronda Maritim Malaysia (APMM) Negeri Melaka dan Negeri Sembilan kira-kira pukul 1 pagi tadi.
Pengarah Maritim Negeri Melaka dan Negeri Sembilan, Kepten Maritim Iskandar Ishak berkata, kesemua PATI warga Bangladesh itu ditahan selepas bot dinaiki mereka didapati memasuki negara ini melalui jalan yang tidak sah.
“Tangkapan tersebut dibuat sebaik sahaja radar Sistem Pengawasan Laut (SWASLA) Maritim Malaysia mengesan pergerakan satu kontak curiga yang sedang memasuki perairan negara sekitar pukul 11 malam semalam.
“Bot ronda Maritim Malaysia yang sedang melaksanakan Op Benteng Laut telah bergegas ke lokasi dan telah menemukan sebuah bot pancung berwarna kelabu tanpa nombor pendaftaran dikedudukan kira-kira 1.2 batu nautika barat daya Kuala Sepang, Selangor,” katanya dalam kenyataan.
Tambah beliau, bot yang menggunakan dua enjin sangkut jenis Yamaha 200 kuasa kuda itu kemudian ditahan dan hasil pemeriksaan mendapati 41 orang lelaki termasuk tekong berada dalam bot berkenaan.

“Kesemua mereka terdiri daripada tekong dan tiga awak-awak warga Indonesia serta 37 orang warga Bangladesh berusia antara 18 hingga 46 tahun itu gagal mengemukakan dokumen pengenalan diri yang sah ketika diperiksa.
“Bot bersama kesemua mereka kemudian ditahan dan diiring masuk ke jeti Maritim Negeri Melaka dan Negeri Sembilan, seterusnya diserahkan kepada pegawai penyiasat untuk tindakan selanjutnya,” katanya.-KOSMO! ONLINE


34 premis urung lipas, lalat, tikus diarah tutup
Oleh ISKANDAR SHAH MOHAMED

1 Julai 2022, 2:47 pm
SHAH ALAM – Tindakan 34 premis makanan yang menyebabkan urungan lipas, lalat dan tikus (LILATI) mengundang padah apabila diarah tutup serta merta, kelmarin.
Kesalahan itu dikesan Jabatan Kesihatan Negeri Selangor (JKNS) yang melaksanakan Operasi Sanitasi di seluruh negeri ini, bermula kira-kira pukul 6 petang.
Pengarah Kesihatan negeri, Datuk Dr. Sha’ari Ngadiman berkata, operasi khas itu dijalankan pihaknya bersama Pejabat Kesihatan Daerah (PKD) antaranya Petaling, Klang, Kuala Selangor, Sabak Bernam dan Sepang.
Katanya, pelaksanaan operasi itu bertujuan memastikan premis yang beroperasi sehingga lewat malam mengekalkan tahap kebersihan optimum bagi mengelak kes keracunan makanan.
“Sebanyak 207 premis makanan diperiksa dan 34 diarahkan tutup kerana urungan LILATI selain mendapat markah dimerit yang amat rendah.
“Selain itu, 263 notis 32B turut dikeluarkan kepada semua pemilik premis tersebut dibawah Peraturan-Peraturan Kebersihan Makanan (PPKM) 2009 dengan nilai kompaun keseluruhan RM167,300,” katanya dalam kenyataan hari ini. -KOSMO!ONLINE


Sheryl Shazwanie hamil lima bulan – Azzam Sham
Oleh NUR EMIRA SAIZALI

1 Julai 2022, 1:14 pm
PETALING JAYA – Berbulan-bulan mengunci mulut, penyanyi Azzam Sham akhirnya mengesahkan isteri tercinta, Sheryl Shazwanie yang juga penyanyi kini hamil lima bulan.
Menurut Azzam atau nama sebenarnya Muhammad Azzammuddin Lop Hisham, 25, keputusan untuk merahsiakan berita kehamilan isterinya pada peringkat awal diambil selepas mendapat nasihat daripada kedua-dua belah keluarga.
Ujarnya, ibu kandung dan ibu mertua menasihat agar berita kehamilan dikongsi selepas kandungan cukup kuat iaitu ketika fasa trimester kedua
“Alhamdulillah dengan rezeki ini. Sheryl disahkan hamil sekitar Mac lalu. Memang teruja dan tak tahu nak gambarkan bagaimana perasaan kami ketika itu, melompat saya.
“Atas nasihat kedua-dua belah keluarga, kami mengambil keputusan untuk menyimpan dahulu berita gembira ini dan akan berkongsi kepada umum apabila kandungan sudah kuat dan inilah detiknya,” kongsinya teruja.
Azzam berkata demikian ketika ditemui pada majlis pelancaran single baharunya, Pusara Kasih di ibu pejabat Rusa Music, di sini semalam.

Dalam pada itu, pelantun Cinta Jangan Pergi itu bersyukur kerana isterinya tidak mengidam makanan atau perkara yang sukar untuk dicari.
“Syukur dia bukan wanita hamil yang mengidam benda-benda pelik cuma baru-baru ini, dia ada minta saya dapatkan lobster.
“Katanya nak lobster yang masih hidup, harganya mencecah ratusan ringgit jugalah mengikut saiz.
“Masa trimester pertama, dia memang alami alahan teruk seperti loya dan muntah. Sekarang sudah kurang sikit dan harapnya akan terus okey sehingga hari bersalin nanti,” ujarnya.
Sementara itu, bekas Juara Big Stage musim ketiga itu masih belum melakukan sebarang ujian imbasan untuk mengetahui jantina anak sulungnya.
Ujarnya, dia tidak meletakkan sebarang harapan untuk anak lelaki atau perempuan namun mementingkan kesihatan yang baik.
“Kami belum pergi scan (imbas) jantina bayi jadi, belum tahu lelaki atau perempuan.
“Tidak kisahlah lelaki atau perempuan, asalkan sihat dan selamat,” katanya lagi.
Untuk rekod, Azzam dan Sheryl, 25, mendirikan rumah tangga pada 1 Januari lalu.
Cerita tentang kehamilan Sheryl sudah dihidu oleh para peminat apabila terlihat baby bumpnya dalam sebuah video. – KOSMO! ONLINE


Mohamed Salah ‘wajib’ ditawar kontrak baharu
Oleh KOSMO!

1 Julai 2022, 1:33 pm
LIVERPOOL – Bekas pemain Tottenham Hotspur, Jamie O’Hara membidas Liverpool atas layanan yang diberikan terhadap pemain bintangnya, Mohamed Salah berhubung tawaran kontrak baharu.
Beliau berkata, The Reds perlu mencapai kata sepakat mengenai kontrak baharu pemain antarabangsa Mesir itu selepas mereka baru sahaja kehilangan khidmat Sadio Mane yang berhijrah ke Bayern Munich.
Salah hanya memiliki baki kontrak selama setahun bersama Liverpool dan akan meninggalkan Anfield secara percuma tahun depan sekiranya isu tersebut tidak diselesaikan segera.
“Kontrak Salah akan memasuki tahun terakhir, namun masih dia masih belum menandatangani kontrak baharu. Ia satu situasi yang cukup rumit selepas menyaksikan Sadio Mane meninggalkan pasukan.
“Mereka mendapat pulangan yang baik dengan melepaskan Mane, namun sekarang Liverpool berdepan kemungkinan untuk kehilangan khidmat Salah secara percuma tahun depan,” katanya.
Difahamkan, kedua-dua pihak masih belum mencapai kata sepakat berhubung kontrak baharu Salah selepas dia meletakkan syarat kenaikan gaji sehingga £400,000 (RM2.13 juta) seminggu.

Sebagai rekod, Salah merupakan pemain paling konsisten buat Liverpool musim lalu apabila menjaringkan 31 gol dalam 51 penampilan selain turut melakukan 16 bantuan gol. – AGENSI


Lukisan Francis Bacon berharga lebih RM231 juta
Oleh KOSMO!

1 Julai 2022, 2:00 pm
LONDON – Sekeping lukisan karya artis seni kelahiran Ireland, Francis Bacon yang memaparkan rakannya iaitu pelukis Lucian Freud  dijual pada harga AS$52.5 juta(RM231.3 juta), demikian menurut rumah lelongan Sotheby’s.
Harga itu mencatat rekod baharu untuk karya Bacon yang dijual di London dan juga mana-mana lukisan panel tunggal olehnya.
Bertajuk Study for Portrait of Lucian Freud, lukisan itu dihasilkan pada tahun  1964 dan memaparkan Freud duduk di atas sebuah bangku.
“Lukisan ini menjadi bukti kebolehan Francis Bacon mencetuskan emosi dan mengabadikan perasaan manusia yang pelbagai dan komplek dalam bentuk lukisan,” kata Sotheby’s.
Kedua-dua artis seni itu merupakan kawan rapat tetapi juga pesaing yang teruja dengan ekspresi manusia. Mereka juga saling menjadi model dalam lukisan masing-masing.
Lukisan Bacon pada tahun 1959 bertajuk Three Studies of Lucian Freud dijual pada harga AS$142.4 juta (RM626.9 juta)  dalam tahun 2013. Karya itu memegang rekod karya seni paling mahal sebelum diketepikan oleh lukisan Picasso, The Women of Algiers (Version O) dalam pada 2015.

Three Studies of Lucian Freud dibeli oleh Galeri Seni New York.
Bacon meninggal dunia dalam tahun 1992 dan Freud menghembuskan nafas terakhir pada 2011. – AFP


Harga ayam di empat negeri cecah RM12.90 sekilogram
Oleh KAMARIAH KHALIDI

1 Julai 2022, 2:53 pm
PUTRAJAYA – Kerajaan mengumumkan harga siling baharu ayam standard bagi Langkawi, Sabah, Sarawak dan Labuan pada kadar RM9.40 sehingga RM12.90 sekilogram berkuatkuasa hari ini sehingga 31 Ogos depan.
Kementerian Perdagangan Dalam Negeri dan Hal Ehwal Pengguna (KPDNHEP) berkata, harga siling runcit ayam standard dilihat berbeza-beza berdasarkan lokasi bagi Sarawak iaitu RM9.80 sehingga RM12.90 sekilogram manakala bagi Pantai Barat Sabah pada kadar RM11 sekilogram dan Pantai Timur Sabah (RM11.30).
Sementara itu, di Langkawi harga siling bagi sekilogram ayam standard adalah RM9.40 dan Labuan (RM11.30).
Harga siling runcit telur ayam pula pada kadar 0.45 sehingga 0.51 sen sebiji bagi gred A, Gred B (0.43 sehingga 0.50 sen/biji) dan gred C (0.41 sehingga 0.49sen /biji).
Menurut KPDNHEP, keputusan Jemaah Menteri menetapkan harga siling dan subsidi pukal bagi ayam dan telur dibuat dengan teliti demi kebaikan dan kesejahteraan semua peringkat rakyat termasuk penternak, pembekal, peruncit dan pengguna terutamanya golongan B40 dan M40.
“Dengan pelaksanaan harga siling baharu ini, kerajaan telah memperuntukkan sejumlah RM369.5 juta menjadikan jumlah keseluruhan subsidi pukal untuk ayam dan telur adalah sebanyak RM1.1 bilion sejak 5 Februari lalu,” katanya dalam kenyataan hari ini.

Tambahnya lagi, sehingga 31 Mei, sebanyak 80,179 pemeriksaan telah dijalankan di premis menjual ayam dan telur di mana pematuhan melebihi 99 peratus dengan hanya 121 kes dikesan.
“Dari sudut Akta Kawalan Harga dan Anti-pencatutan (AKHAP) 2011 dan Akta Kawalan Barang (AKB) 1961 pula, sebanyak 846,686 premis telah diperiksa sepanjang tahun ini dan tahap pematuhan juga didapati tinggi melebihi 99 peratus dengan 3,832 kes dikesan,” katanya. – KOSMO! ONLINE


Pep Guardiola sedia lepas bintang utama Manchester City
Oleh KOSMO!

1 Julai 2022, 1:22 pm
MANCHESTER – Pengurus Manchester City, Pep Guardiola mengakui beliau tidak ada sebarang masalah untuk melepaskan mana-mana pemain yang mahu beralih angin pada jendela perpindahan kali ini.
Pengendali dari Sepanyol itu berkata, bukan satu perkara mudah untuk memaksa pemain kekal bersama pasukan kerana beliau sentiasa menghormati kemahuan setiap pemainnya.
Justeru, beliau sedia untuk melepaskan beberapa pemain utama yang mahu mendapat jaminan dalam kesebelasan utama termasuk Raheem Sterling, Bernardo Silva, Oleksandr Zinchenko dan Nathan Ake.
“Perkara paling sukar untuk dilakukan adalah mengekalkan pemain yang tidak beraksi dan memastikan mereka sentiasa gembira.
“Tidak ada cara lain selain melepaskan mereka pergi.
“Pemain-pemain yang bagus akan meninggalkan pasukan bagi mendapatkan minit permainan.

“Apa faedah jika saya menyimpan pemain-pemain ini hanya disebabkan mereka memiliki kontrak,” katanya.
Pada masa sama, Guardiola juga menjelaskan, perkara paling sukar dihadapi adalah apabila pemain menganggap mereka sudah tidak penting buat pasukan selepas jarang diturunkan.
“Kadang-kadang saya rasa bersalah untuk beritahu pemain bahawa mereka tidak akan beraksi kerana boleh menimbulkan salah faham.
“Ada sesetengah pemain fikir saya sudah tidak memerlukan khidmatnya lagi,” ujar beliau. – AGENSI


Lucas Torreira patah hati sarung jersi Arsenal
Oleh KOSMO!

1 Julai 2022, 1:11 pm
LONDON – Pemain dipinggirkan, Lucas Torreira menegaskan, dia tidak mungkin akan kekal bersama Arsenal selepas pengurus, Mikel Arteta enggan memberikan peluang kepadanya dalam skuad utama The Gunners.
Pemain berusia 26 tahun itu telah menghabiskan tempoh dua tahun sebagai pemain pinjaman di Atletico Madrid dan Fiorentina, justeru dia berharap untuk terus kekal bersama Fiorentina.
Bagaimanapun, situasi yang dihadapi agak sukar ketika ini apabila Fiorentina gagal untuk mengaktifkan klausa pembelian sehingga menyebabkan masa depan Torreira dalam keadaan samar.
“Tidak mungkin saya akan kembali menyarung jersi Arsenal kerana dari awal lagi, mereka memaklumkan saya tidak berada dalam perancangan pasukan. Saya tidak mahu kembali ke Arsenal musim ini.
“Perancangan saya adalah untuk berhijrah ke Itali atau Sepanyol. Bagaimanapun, pilihan utama saya adalah kekal bersama Fiorentina, tetapi nampaknya ia cukup sukar,” kata Torreira.
Pada masa sama, pemain antarabangsa Uruguay berkenaan juga tidak menolak kemungkinan untuk kembali menyertai kelab lamanya, Boca Juniors selepas gagal melengkapkan perpindahan ke pasukan itu musim lalu.

“Memang saya mahu kembali ke Boca, tetapi situasi sekarang agak sukar. Bagaimanapun, ia tidak mustahil memandangkan saya hanya memiliki baki kontrak setahun bersama Arsenal,” ujarnya. – AGENSI


Bayangan cerai? Shuk Sahar ke mahkamah
1 Julai 2022, 1:27 pm
PETALING JAYA – Pelawak dan pengacara kontroversi, Shuk Sahar mencetuskan tanda tanya ramai apabila berkongsi sebuah video memaparkan keberadaannya dipercayai di sebuah mahkamah beberapa jam lalu.
Dalam video TikTok berkenaan, Shuk atau nama lengkapnya Shukri Mohamed Sahar kelihatan hadir memakai baju berwarna hitam dan bersongkok sambil ditemani seorang peguam.
Biarpun tidak menjelaskan secara terperinci tentang video tersebut, namun Shuk seolah-olah memberi bayangan bahawa kedatangannya ke mahkamah ada kaitan dengan kemelut rumah tangganya bersama isteri, Rossa Sera.
“#akubukanjodohnya #akutitipkandialanjutkanperjuanganku #semogadipermudahkansegalanya,” tulis Shuk sebagai kapsyen video tersebut.
Perkongsian Shuk menuai banyak reaksi daripada netizen yang mengeluarkan komen sindiran terhadap balasan yang diterimanya selepas menganiaya isteri sendiri.
Bahkan ada juga antara netizen yang menitipkan kata-kata semangat dan pesanan buat bekas pengacara program I Can See Your Voice itu agar mengambil pengajaran atas apa yang berlaku.

“Kifarah itu benar. Semoga ada keinsafan dan penyesalan buat Shuk. Semoga kuat Sera,” komen seorang pengguna TikTok.
Beberapa hari lalu, Sera yang diundang sebagai tetamu dalam program MeleTOP membuka kisah tentang konflik rumah tangga yang dilaluinya selama bertahun-tahun dengan Shuk.
Sera ketika ditemubual pengacara, Uyaina Arshad dan Nabil Ahmad, gagal menahan sebak sehingga menangis dan memaklumkan bahawa rumah tangganya bersama Shuk akan berakhir.
Tambah Sera, sebelum ini dia memaafkan suaminya itu kerana memikirkan tentang anak-anak, namun kini tiada lagi kemaafan buat lelaki itu.
“Bila saya maafkan dia, saya rasa saya macam tengah sakitkan diri sendiri. Saya rasa tak bahagia dan macam mana saya nak bahagiakan orang lain kalau saya ada perasaan macam itu. Jadi saya rasa lebih baik hentikan (maafkan dia).
“Kami dah berbincang untuk ambil keputusan apa selepas ini. Saya akan fokus kepada anak-anak sahaja dan perniagaan. Mengenai kami, cukup sampai di sini. Mungkin saya tak mampu nak bahagiakan dia,” luah Sera.
Untuk info, Shuk dan Sera mendirikan rumah tangga pada 2015 dan dikurniakan dua orang anak.
Isu pergolakan rumah tangga pasangan itu sebelum ini tular dalam media sosial berikutan pendedahan Sera tentang Shuk yang didakwa berlaku curang bersama seorang wanita dikenali sebagai Fara Salleh.
Susulan pendedahan tentang kecurangannya, kehidupan Shuk mula terumbang-ambing selepas dia mengalami masalah kewangan sehingga terpaksa menjual rumah banglo bernilai RM1.2 juta selain sudah jarang muncul dalam televisyen.
Pada November tahun lalu, Sera dilaporkan sudah memfailkan cerai terhadap Shuk.- KOSMO! ONLINE


TV AlHijrah bersiaran 17 jam, rai Hari Arafah
Oleh KOSMO!

1 Julai 2022, 1:04 pm
KUALA LUMPUR – Bersempena Hari Arafah yang jatuh sehari sebelum sambutan Hari Raya Haji, TV AlHijrah buat pertama kalinya akan bersiaran selama 17 jam bermula seawal 5 pagi hingga 10 malam pada 9 Julai nanti menerusi program khas, Munajat Arafah.
Ketua Pegawai Eksekutif TV Alhijrah, Namanzee Harris berkata, melalui program tersebut, penonton akan dihidangkan dengan kandungan bermakna antaranya pertukaran Kain Kiswah Kaabah.
“Selalunya umat Islam di negara ini tidak terlalu memberi fokus kepada Hari Arafah, jadi di TV Alhijrah kami mahu membawakan budaya baharu melalui program ini.
“Memilih tema Baitullah Bertemu Kembali, kempen Program Haji 1443H ini juga turut menyediakan lapan lagi program menarik sepanjang 20 Jun sehingga 13 Julai ini,” katanya.
Mengulas lanjut mengenai tema berkenaan, Namanzee memberitahu, tema yang diangkat itu akan dijadikan sebagai latar, tema dan panduan kepada kandungan-kandungan yang akan disiarkan.
Selain itu, tema tersebut turut jelas menyatakan objektif penyiaran TV Alhijrah sepanjang Zulhijjah untuk menjadi stesen pemangkin inspirasi yang mendorong keinginan penonton untuk menjejakkan kaki ke Tanah Suci Mekah apabila berkemampuan.

Tahun lalu, TV Alhijrah berjaya menarik jumlah penonton seramai 3.3 juta pada Kempen Haji 1442H, sekali gus mencatatkan prestasi memberangsangkan bagi stesen berkonsepkan Islam.
“Jumlah tontonan ini juga telah menjadi pemangkin semangat serta suntikan motivasi untuk kami menghidangkan lebih banyak program menarik dan berkualiti pada tahun ini yang merangkumi program-program keagamaan, bual bicara, dokumentari, masakan, rancangan khas seperti kapsul serta lintas langsung dari Mekah Al Mukarramah,” tambahnya lagi. – KOSMO! ONLINE


Harga siling ayam RM9.40 memadai untuk penternak
Oleh HARRITH HISHAM

1 Julai 2022, 2:41 pm
SELAYANG – Penetapan kadar harga siling runcit RM9.40 sekilogram bagi ayam standard di Semenanjung Malaysia adalah memadai untuk penternak.
Timbalan Menteri Pertanian dan Industri Makanan I, Datuk Seri Ahmad Hamzah berkata, ketetapan itu dibuat setelah mengadakan perbincangan dan libat urus bersama-sama penternak di seluruh negara.
“Harga baharu yang ditetapkan adalah memadai selepas mengambil kira masalah yang dihadapi oleh penternak.
“Ia termasuk dari segi masalah cuaca, geopolitik dan juga peningkatan kos makanan haiwan. Jadi harga yang ditetapkan ini adalah keputusan yang tepat,” katanya selepas Majlis Pelancaran Jualan Terus Dari Ladang Keluarga Malaysia (JTDLKM) di Ibu Pejabat Fama, di sini hari ini.
Mengulas lanjut, Ahmad berkata, bekalan ayam di seluruh negara ketika ini adalah stabil dan mencukupi.
“Kerajaan dengan pemegang taruh sentiasa prihatin mengambil langkah bagi memastikan bekalan makanan tidak terganggu.

“Setakat ini, bekalan makanan termasuk ayam adalah stabil,” ujarnya.- KOSMO! ONLINE


Kalau sudah jodoh, wanita kahwini bapa bekas kekasih
Oleh KOSMO!

2 Julai 2022, 8:30 pm
COLUMBUS, OHIO – Seorang wanita di  negeri Ohio, Amerika Syarikat mencuri  perhatian netizen apabila berkongsi kisah cinta  bersama suami yang merupakan bapa bekas teman lelakinya, lapor portal berita Wolipop hari ini.
Sydney Dean, 27, mengaku  dia pernah menjalinkan hubungan cinta dengan anak suaminya, Paul, 51, ketika zaman persekolahan sebelum mereka mengambil keputusan untuk berpisah.
Meskipun sudah berpisah, Dean masih bersahabat baik dengan bekas kekasihnya serta ahli keluarga lelaki itu selain kerap mengunjungi kediaman mereka.
Disebabkan sering bertemu, Dean dan Paul mula jatuh cinta meskipun memiliki jurang usia 24 tahun.
Selepas berumur 16 tahun, kedua-dua mereka membuat keputusan untuk menjalani hubungan serius sebelum merancang  berkahwin pada 2016.
“Ibu saya tahu siapa Paul yang sebenarnya dan mereka juga kelihatan mesra. Namun, ketika saya memberitahu telah jatuh cinta kepada Paul, dia berasa agak keberatan untuk merestui kami,” kata Dean.

Selain ibunya, ayah wanita itu juga pada awalnya tidak bersetuju dengan hubungan mereka disebabkan perbezaan usia begitu ketara.
Halangan seterusnya yang paling besar adalah daripada anak Paul sendiri, iaitu bekas kekasih Dean.
Bagaimanapun, wanita itu berkata, semua halangan tersebut berjaya diharungi dan mereka akhirnya merestui perkahwinan pasangan suami isteri berkenaan. – Agensi


Liga Super: Melaka, JDT sama ‘liat’
Oleh KOSMO!

2 Julai 2022, 11:57 pm
MELAKA – Semangat juang tinggi dipamerkan Melaka United apabila mengikat pasukan pilihan, Johor Darul Ta’zim (JDT) dengan keputusan seri 1-1 dalam aksi Liga Super di Stadium Hang Jebat, sebentar tadi.
Tanggapan Melaka United bakal rebah dengan jaringan banyak nyata meleset, sebaliknya tuan rumah beraksi cemerlang jauh lebih baik berbanding ketika tunduk 2-3 kepada Sarawak United, Sabtu lalu.
Biarpun tuan rumah turun tanpa penyerang berbisa Ifedayo Olusegun, Syazwan Andik dan Fadhli Shas nyata tidak menjejaskan rentak permainan Melaka United untuk memberikan saingan getir.
JDT membuka jaringan pertama menerusi Leandro Velazquez pada minit ke-27 namun Melaka United bangkit menyamakan kedudukan 1-1 menerusi jaringan pemain pertahanan Justin Baas pada minit ke-39.
Di hadapan hampir 20,000 penyokong kedua-dua pasukan nyata terhibur dengan aksi yang cukup mendebarkan dipamerkan kedua-dua pasukan.
Keputusan seri buat JDT terus melebarkan rekod tanpa kalah pasukan itu untuk kekal sebagai pendahulu Liga Super.

Sebaik sahaja babak bermula JDT jelas menunjukkan penguasaan pentas saingan bermula dengan sepakan percuma Leandro Velazquez sekadar meliar keluar seawal minit keempat.
JDT memperkukuhkan jentera apabila membawa masuk dua lagi pemain kebangsaan, Safawi Rashid dan Syafiq Rahim dalam usaha mencari gol kemenangan.
Pada minit 82, Sony Norde hampir meledak jaringan kedua namun sepakan kencangnya berjaya ditepis keluar Mohd. Farizal Marlias. – KOSMO! ONLINE


GP Britain: Carlos Sainz sambar petak utama
Oleh KOSMO!

2 Julai 2022, 11:34 pm
LONDON – Pelumba Ferrari, Carlos Sainz Jr. mencipta sejarah peribadi apabila menduduki petak hadapan buat pertama kali dalam kariernya selepas mendominasi aksi kelayakan Grand Prix (GP) Britain sebentar tadi.
Pada saingan di Litar Silverstone itu, Sainz dilihat berjaya mempamerkan kepantasan tersendiri selepas merekodkan catatan masa 1 minit 40.983 saat untuk meraih petak utama meskipun saingan berlangsung dalam keadaan hujan.
Sainz berjaya menafikan cabaran daripada pelumba utama Red Bull, Max Verstappen yang terpaksa berpuas hati di kedudukan kedua dengan rakan sepasukan dari Ferrari, Charles Leclerc melengkapkan tempat tiga terbaik.
Kata Sainz, kejayaan meraih petak pertama sesuatu di luar jangkaan kerana cuaca hujan dengan keadaan litar yang basah agak menjejaskan sedikit momentum yang diharapkan.
“Saya gembira dapat mencatatkan masa terpantas pada aksi kelayakan kali ini meskipun agak terkejut.
“Namun, jentera kami cukup konsisten sejak sesi ujian bebas lagi dan berharap momentum sama dapat diteruskan pada hari perlumbaan sebenar esok,” kata Sainz.

Pelumba Red Bull, Sergio Perez berjaya menduduki petak keempat manakala wakil tuan rumah yang juga juara tujuh kali daripada pasukan Mercedes, Lewis Hamilton meraih tempat kelima dengan perlumbaan sebenar dijadualkan berlangsung malam esok. – AGENSI


Beribu-ribu penduduk Sudan Selatan lapar, tiga orang mati kebuluran
Oleh KOSMO!

2 Julai 2022, 10:00 pm
JUBA, Sudan Selatan – Sekurang-kurangnya dua kanak-kanak dan seorang dewasa meninggal dunia akibat kebuluran di Sudan Selatan selepas bantuan makanan dihentikan, lapor Badan Penyiaran Britain (BBC) semalam.
Kematian itu berlaku di kem pelarian di negeri Warrap, utara Sudan Selatan.
Situasi itu berlaku selepas Program Makanan Sedunia (WFP) menyatakan, pihaknya menghentikan bantuan makanan di beberapa kawasan di Sudan Selatan kerana kekurangan dana.
Pada Jun lalu, badan antarabangsa itu berkata, ia memerlukan dana sekitar AS$426 juta (RM1.88 bilion) untuk meneruskan bantuan makanan.
Bagaimanapun, bantuan kewangan itu tidak diterima berikutan masyarakat antarabangsa beralih tumpuan kepada krisis bertindih lain termasuk pencerobohan Russia ke atas Ukraine.
Pekerja sebuah badan kemanusiaan Medecins Sans Frontieres, Sami Al Subaihi berkata, seorang kanak-kanak yang mati akibat kelaparan itu baru berusia lima tahun.

“Saya melihat ibu kanak-kanak itu duduk di sebelah kubur kecil anak lelakinya yang baru digali.
“Tiga anaknya yang lain semuanya sangat kurus dan lemah,” katanya.
Beliau menambah, lebih 20,000 orang yang tinggal di kem pelarian itu berisiko mengalami kebuluran.
“Dalam satu kem, saya melihat orang rebah kerana keletihan secara fizikal. Mereka jelas tidak mempunyai makanan yang mencukupi.
“Saya tidak melihat sesiapa memasak atau apa-apa makanan disimpan di mana-mana tempat di kem itu,” jelasnya.
Seorang pegawai WFP memberitahu stesen penyiaran BBC bahawa badan itu telah menggantung bantuan kepada 1.7 juta orang kerana kekurangan dana, tetapi terus membantu 4.5 juta penduduk yang  lain. – Agensi


Axelsen, Momota buat perhitungan epik di final
Oleh MUHAMMAD ZUHAILY BADLISHAH

2 Julai 2022, 8:48 pm
KUALA LUMPUR – Pemain No.1 dunia, Viktor Axelsen menepati ramalan apabila melangkah ke pentas final Terbuka Malaysia 2022 bertemu bintang perseorangan lelaki Jepun, Kento Momota di Axiata Arena, Bukit Jalil esok.
Ia bakal menjadi satu perlawanan epik antara kedua-dua pemain memandangkan Axelsen hanya menang dua aksi ke atas Momota dalam 16 pertemuan sejak kali pertama mereka bertemu pada pusingan pertama Terbuka Malaysia 2014.
Kali terakhir juara Sukan Olimpik Tokyo 2020 itu menewaskan Momota yang kini menghuni ranking kedua dunia, adalah sewaktu final Terbuka Denmark 2021 dengan kemenangan 20-22, 21-18, 21-12.
Axelsen, 28, mara ke final Terbuka Malaysia kali ini selepas menewaskan pemain No.8 dunia dari Indonesia, Jonathan Christie 21-15, 20-22, 21-11 pada aksi separuh akhir sebentar tadi.
Momota, 27, pula mengesahkan tempatnya lebih awal ke perlawanan akhir selepas mencatat kemenangan 21-11, 21-12 ke atas wakil Thailand, Kunlavut Vitidsarn.
Sebagai rekod, Axelsen dan Momota masing-masing tidak pernah menjuarai saingan Terbuka Malaysia dalam karier mereka.

Aksi final perseorangan wanita esok bakal mempertemukan Ratchanok Intanon dari Thailand menentang pemain China, Chen Yufei. – KOSMO! ONLINE


Tiada wakil negara di final Terbuka Malaysia
Oleh MUHAMMAD ZUHAILY BADLISHAH

2 Julai 2022, 9:37 pm
KUALA LUMPUR – Harapan seluruh peminat badminton tanah air untuk menyaksikan sekurang-kurangnya satu wakil negara beraksi di pentas final Terbuka Malaysia 2022 esok tidak kesampaian.
Ia susulan kekalahan wakil terakhir Malaysia di peringkat separuh akhir hari ini apabila beregu lelaki No.1 negara, Aaron Chia-Soh Wooi Yik tewas kepada juara dunia dari Jepun, Takuro Hoki-Yugo Kobayashi.
Pasangan di ranking keenam dunia itu tewas straight-set dengan keputusan 21-23, 9-21 dalam aksi yang berlangsung selama 41 minit di Axiata Arena, Bukit Jalil sebentar tadi.
HOKI (kanan) dan Kobayashi bakal berdepan beregu Indonesia, Fajar Alfian-Rian Ardianto di final Terbuka Malaysia 2022 di Axiata Arena esok. GAMBAR – FARIZ RUSADIO
Kegagalan itu sekali lagi meranapkan impian Aaron-Wooi Yik untuk kembali beraksi di perlawanan akhir dalam kalendar tahun ini sejak melakukannya pada Kejohanan Asia 2022 di Manila, Filipina dua bulan lalu.
Ketika itu, Aaron-Wooi Yik tewas 21-23, 10-21 kepada pasangan Thailand, Pramudya Kusumawardana-Yeremia Rambitan.
Bagaimanapun, pemenang pingat gangsa Sukan Olimpik Tokyo 2020 itu gagal untuk mengulangi momentum tersebut dalam tiga kejohanan seterusnya bermula Terbuka Thailand (separuh akhir), Indonesia Masters (suku akhir) dan Terbuka Indonesia (separuh akhir).

Kegagalan di Terbuka Malaysia menyaksikan kemarau Aaron-Wooi Yik untuk muncul juara di peringkat antarabangsa berterusan dengan kali terakhir ketika memenangi Sukan SEA Manila 2019.
Sebagai rekod, aksi final beregu lelaki esok menyaksikan pertemuan antara Hoki-Kobayashi menentang pasangan Indonesia, Fajar Alfian-Muhammad Rian Ardianto yang menewaskan satu lagi wakil negara, Goh Sze Fei-Nur Izzuddin Rumsani 21-14, 21-12. – KOSMO! ONLINE


Wanita tidak menangis bahkan ketawa selepas diragut
Oleh KOSMO!

2 Julai 2022, 9:00 pm
JAKARTA – Sebuah klip video di media sosial Indonesia memaparkan senario seorang wanita warga emas ketawa selepas beg tangannya diragut, lapor laman berita Suara.com hari ini.
Video tersebut dimuat naik dalam akaun TikTok @f3c43.
Menerusi video berkenaan, wanita itu menceritakan alasan dia ketawa selepas diragut.
Setelah ditanya mengenai barang berharga yang berada di dalam begnya, wanita itu memberitahu bahawa hanya terdapat seluar dalam dan nasi bungkus.
Dia tidak berhenti ketawa kerana memikirkan kejadian ragut itu.
Video berkenaan mendapat perhatian netizen di ruangan komen.

“Ini kali pertama mangsa ragut bahagia,” kata seorang netizen.
“Jadi pening nak sedih atau ketawa,” komen netizen lain. – Agensi


[KEMASKINI] Jatuh bot, 2 mangsa lemas ditemui
2 Julai 2022, 8:03 pm
KAJANG – Mayat dua beranak yang hilang selepas bot dinaiki mereka terbalik di sebuah tasik sekitar Taman Cahaya, Sungai Chua berjaya ditemui Pasukan Penyelamat Di Air (PPDA) sebentar tadi.
Kejadian melibatkan tiga beranak tersebut menyebabkan Mohd. Adnan Johdi, 50-an dan Hakimi Mohd. Adnan, 15, terkorban manakala Mohamad Mustaqim Mohd. Adnan, 17, berjaya menyelamatkan diri.
Difahamkan, kejadian menyayat hati itu berlaku ketika mereka menaiki sebuah bot di tasik berkenaan untuk melakukan kerja-kerja pembersihan di kawasan tersebut.
Pengarah Bomba Selangor, Norazam Khamis berkata, kedua-dua mayat berjaya ditemui PPDA sebentar tadi dengan melakukan pencarian di dasar tasik yang berkedalaman lapan meter dan permukaan air.
“Mayat Mohd. Adnan ditemui pada pukul 5.12 petang manakala anaknya, Hakimi Mohd. Adnan ditemui kira-kira sejam kemudian.
“Mayat kedua-duanya diserahkan kepada pihak polis untuk tindakan lanjut,” katanya dalam kenyataan di sini hari ini.

Terdahulu, Kosmo! Online melaporkan, seorang terselamat manakala dua lagi dikhuatiri lemas dalam kejadian di sebuah tasik sekitar Taman Cahaya, Sungai Chua kira-kira pukul 2.15 petang. – KOSMO! ONLINE.


Bapa menangis anak dapat 6 markah ujian selepas setahun ajar matematik
Oleh KOSMO!

2 Julai 2022, 8:00 pm
BEIJING – Seorang lelaki di China menangis kerana anak lelakinya mendapat markah enam daripada 100 peratus dalam peperiksaan matematik setelah dia menghabiskan masa setahun untuk mengajarnya, lapor akhbar Daily Star semalam.
Lelaki tersebut dilaporkan berasal dari bandar Zhengzhou, wilayah Henan. Menerusi rakaman video yang tersebar, dia kelihatan begitu beremosi berikutan kegagalan akademik anaknya.
Selepas melihat kad laporan anaknya, lelaki itu menampar lutut sendiri kerana kecewa. Dia mengangkat tangannya ke atas kepala sebelum menggunakan tuala untuk mengelap air mata.
Klip video itu tular di laman media sosial Weibo minggu ini selepas berjuta-juta pelajar sekolah menerima keputusan peperiksaan Jun mereka.
Kapsyen video berkenaan menyatakan bahawa lelaki itu telah mengajar anaknya subjek matematik sejak tahun lalu. Emosi yang dipaparkan adalah kerana kekecewaan dan keletihan.
Pengguna di Internet memberikan maklum balas berbeza terhadap video pendek itu dengan ada yang bersimpati dengan lelaki itu, manakala sebilangan lain berpihak kepada anaknya. – Agensi


Bapa tergamak rempuh, gilis anak sendiri
Oleh KOSMO!

2 Julai 2022, 9:30 pm
LONDON – Seorang remaja perempuan berusia 19 tahun mati digilis  bapanya sendiri ketika cuba menghentikan lelaki itu daripada menyerang kekasihnya, lapor akhbar Metro UK semalam.
Nigel Malt, 44, dari Norfolk, England dikatakan berada dalam keadaan amat marah ketika dia merempuh dan menggilis anaknya, Lauren Malt pada 23 Januari lalu.
Pendakwa raya Mahkamah Diraja Norwich, Andrew Jackson berkata, Nigel mengundurkan kenderaannya lalu merempuh mangsa sebanyak dua kali.
“Selepas merempuh mangsa sehingga terjatuh, Nigel mengundur kenderaannya sebelum berhenti seketika lalu sekali lagi merempuh dan menggilis Lauren.
“Tindakan itu menyebabkan Lauren mati di tempat kejadian. Pemeriksaan lanjut ke atas mayatnya mendapati terdapat kesan lebam, luka dan kecederaan parah pada bahagian kepala, badan, lengan serta kaki,” kata Jackson.
Hasil bedah siasat mendapati mangsa mati akibat kecederaan parah pada bahagian dada dan perut.

Nigel bagaimanapun menafikan tuduhan membunuh terhadap dirinya.
Menurut perbicaraan mahkamah, dia bertengkar dengan anaknya dan teman lelaki gadis itu, Arthur Marnell.
Selepas merempuh Lauren, dia membawa mayat gadis itu ke dalam keretanya dan berlalu dari situ.
“Dia menelefon isterinya, Karen dan memberitahu bahawa anak mereka telah mati. Dia ketika itu ingin membawa mangsa kepada Karen,” tambah Jackson.
Perbicaraan kes tersebut masih berlangsung. – Agensi


71 loceng kebakaran Mahkota Parade dijadikan “panic button”
Oleh DIYANATUL ATIQAH ZAKARYA

2 Julai 2022, 7:01 pm
MELAKA – Sebanyak 71 loceng kebakaran di pusat beli-belah Mahkota Parade di sini dijadikan “panic button” bagi respons pantas kes jenayah oleh pasukan polis.
Ketua Polis Melaka, Datuk Zainol Samah berkata, inisiatif itu dilaksanakan bagi memastikan kes jenayah di pusat beli-belah atau pasar raya dapat diselesaikan dalam kadar segera.
Jelasnya, sepanjang tempoh Januari hingga Mei lalu, sebanyak 93 kes jenayah direkodkan berlaku di pasar raya di negeri ini termasuk kes samun dan pecah premis.
“Pusat beli-belah Mahkota Parade ini adalah lokasi kedua yang mempunyai “panic button” selepas Jonker Walk.
“Inisiatif ini dibuat selepas mengambil kira kadar jenayah yang berlaku di pasar raya dan sejak awal tahun lalu sebanyak 93 kes direkodkan,” katanya.
Beliau berkata demikian pada sidang akhbar program Crime And Safety Awareness Campaign and Panic Button yang dirasmikan Pengerusi Pembangunan Belia, VP. Shanmugam di Mahkota Parade,di sini hari ini.

Mengulas lanjut indeks jenayah di pusat beli-belah dan pasar raya, beliau memberitahu kadar tersebut bagaimanapun mencatatkan penurunan sebanyak sebanyak 21 kes atau 18 peratus.
“Pada tahun lalu, kita merekodkan sebanyak 114 kes dalam tempoh sama sepanjang Januari sehingga Mei.
“Jadi, tahun ini kes jenayah telah menurun sebanyak 21 kes, namun dengan ada “panic button” ini kita berharap kes dapat terus menurun sehingga sifar,” katanya. – KOSMO! ONLINE


Tubuh pasukan khas pantau pencemaran sungai di Johor
Oleh KHAIRUL MOHD. ALI

2 Julai 2022, 6:14 pm
JOHOR BAHRU – Kerajaan negeri akan mewujudkan sebuah Taskforce Penguatkuasaan dan Pemantauan Pencemaran Sungai-Sungai dalam usaha memulihkan sungai-sungai yang tercemar di negeri ini.
Pengerusi Jawatankuasa Pelancongan, Alam Sekitar, Warisan dan Budaya negeri, K. Raven Kumar berkata, jawatankuasa berkenaan merupakan komitmen kerajaan negeri dalam usaha menjadikan Johor sebuah negeri maju yang mengutamakan aspek kebersihan.
Menurut beliau, antara sungai yang paling terjejas akibat pencemaran termasuklah Sungai Tebrau dan Sungai Skudai.
“Masalah sampah di dalam sungai di negeri ini bukan baharu. Kutipan sampah bagi Sungai Tebrau dan di Sungai Skudai yang dibuat Jabatan Pengairan dan Saliran (JPS) melebihi 500 tan setahun dengan berkenaan kos penyelenggaraan tahunan berjumlah RM650,000.
“Ini tidak termasuk sampah sarap yang dikeluarkan daripada sungai oleh Majlis Bandaraya Johor Bahru (MBJB) iaitu sebanyak hampir 900 tan setahun di Sungai Tebrau,” katanya ketika berucap pada Majlis Program Pembersihan Sungai Tebrau di Kampung Bakar Batu, di sini hari ini.
Majlis berkenaan dilancarkan Menteri Besar, Datuk Onn Hafiz Ghazi bersempena dengan pelancaran program Johor Bersih 100 Hari, hari ini.

Tambah Raven Kumar, taskforce berkenaan akan dilaksana secara berfasa mengikut isu semasa dengan fasa pertama difokuskan bagi daerah Johor Bahru dan Kulai yang kerap berdepan isu pencemaran sungai.
“Pelbagai strategi telah dirangka bagi memastikan kebersihan sungai. Ini termasuklah pemasangan lebih banyak struktur perangkap sampah, melaksanakan program ‘public outreach’ dan mengadakan aktiviti kebersihan secara gotong-royong.
Sementara itu, Onn Hafiz memberitahu, kerajaan negeri akan menggunakan dua buah bot ‘Scavenger’ mengaut sampah kendalian JPS di semua sungai seluruh Johor.
Menurut beliau, bot yang boleh memerangkap sehingga tiga tan sampah sarap dalam sekali perjalanan itu akan dimulakan di Sungai Tebrau dan Sungai Skudai yang merupakan antara sungai tercemar di negeri ini.
Katanya, terlalu banyak sampah sarap domestik yang dibuang ke dalam sungai khususnya di Sungai Tebrau dan Sungai Skudai.
“Dianggarkan sebanyak 85 tan sampah sarap dikutip di Sungai Tebrau sebulan oleh Majlis Bandaraya Johor Bahru (MBJB) manakala di Sungai Skudai pula dianggarkan terdapat 70 tan sampah sarap dikutip dalam tempoh sama.
“Bot ini akan beroperasi setiap hari dan sekiranya ia efektif kita akan tambah lagi bot berkenaan untuk memastikan sungai-sungai di Johor bebas sampah sepenuhnya,” jelasnya.
Dalam pada itu, Onn Hafiz turut menggesa masyarakat agar mengubah sikap dan mengamalkan penjagaan kebersihan dengan tidak membuang sampah sarap harian di kawasan sungai-sungai seluruh Johor. – KOSMO! ONLINE


Sze Fei-Nur Izzuddin kempunan ke final
Oleh MUHAMMAD ZUHAILY BADLISHAH

2 Julai 2022, 7:48 pm
KUALA LUMPUR – Hasrat beregu lelaki negara, Goh Sze Fei-Nur Izzuddin Rumsani untuk melangkah ke pentas final Terbuka Malaysia 2022 tidak kesampaian.
Pasangan ranking ke-12 dunia itu tumbang 14-21, 12-21 ke atas beregu No.7 dunia, Fajar Alfian-Muhammad Rian Ardianto pada separuh akhir di Axiata Arena, Bukit Jalil sebentar tadi.
Menurut Sze Fei, kekalahan mereka mungkin disebabkan persediaan mental mereka tidak berada pada tahap terbaik untuk menghadapi perlawanan itu.
“Kami sudah cuba yang terbaik tetapi hari ini bukan perlawanan kami. Kami perlu pandang ke hadapan dan memperbaiki situasi ini,” kata pemain berusia 24 tahun dari Melaka itu.
Juara Terbuka Jerman 2022 itu membuka kempen Terbuka Malaysia dengan kemenangan 21-12, 21-12 ke atas wakil Jepun, Keiichiro Matsui-Yoshinori Takeuchi di pusingan pertama.
Mereka kemudiannya mendapat kemenangan percuma di pusingan kedua selepas juara Piala Thomas 2022 dari India, Satwiksairaj Rankireddy-Chirag Shetty.

Kesempatan itu dimanfaatkan sepenuhnya Sze Fei-Nur Izzuddin apabila menewaskan juara Terbuka Indonesia, Liu Yuchen-Ou Xianyi dari China 21-11, 22-20.
Bagaimanapun, kecemerlangan beregu negara untuk melangkah ke final tidak kesampaian apabila tumbang kepada Fajar Alfian-Rian Ardianto dalam tempoh 37 minit. – KOSMO! ONLINE


Lelaki maut kereta Kancil terbalik rempuh Mercedes
Oleh DIYANATUL ATIQAH ZAKARYA

2 Julai 2022, 7:34 pm
MELAKA – Seorang lelaki maut apabila kereta Perodua Kancil dipandu terbalik selepas merempuh sebuah Mercedes Benz di lampu isyarat Lebuh Alor Gajah-Melaka Tengah-Jasin (AMJ) berhampiran Melaka Sentral, di sini, hari ini.
Dalam kejadian kira-kira pukul 1.45 petang itu, mangsa Nordin Mohamed Yusop, 39, yang bekerja sebagai kontraktor meninggal dunia di lokasi akibat kecederaan parah di kepala dan badan.
Ketua Polis Daerah Melaka Tengah, Asisten Komisioner Christopher Patit berkata, kejadian berlaku ketika mangsa dalam perjalanan dari arah Bukit Palah menghala ke lampu isyarat Melaka Sentral.
“Setiba dilokasi kereta mangsa telah hilang kawalan lalu merempuh bahagian belakang sebuah Mercedes Benz yang sedang menunggu lampu isyarat merah.
“Akibat rempuhan itu, kereta Kancil tersebut telah terbalik dan mangsa yang mengalami kecederaan parah disahkan meninggal dunia di tempat kejadian,” katanya ketika dihubungi pemberita di sini, hari ini.
Mengulas lanjut beliau berkata, akibat rempuhan itu juga kereta Mercedes berkenaan telah melanggar dua buah kenderaan lain di hadapannya iaitu sebuah Perodua Axia dan Alza.

“Kesemua pemandu dan penumpang lain yang terlibat dalam nahas itu bagaimanapun tidak mengalami sebarang kecederaan.
“Mayat mangsa telah dihantar ke Jabatan Forensik untuk bedah siasat dan kes disiasat mengikut Seksyen 41(1) Akta Pengangkutan Jalan 1987,” katanya. – KOSMO! ONLINE


Tambang feri, teksi Pulau Pangkor naik RM3
Oleh SHAMSUL KAMAL AMARUDIN

2 Julai 2022, 7:27 pm
LUMUT – Tambang feri dari jeti Marina Island dan Lumut ke Pulau Pangkor serta perkhidmatan teksi di dalam pulau peranginan itu dinaikkan sebanyak RM3 berkuat kuasa semalam.
Menerusi portal rasmi Marina Island iaitu PangkorFerry.com, tambang perjalanan sehala dewasa baharu RM10 atau RM20 bagi tiket pergi balik, manakala kanak-kanak RM5.50 sehala atau RM11 pergi balik, berkuat kuasa 1 Julai.
Sebelum ini, tiket sehala dewasa ialah RM7 atau RM14 pergi balik, manakala kanak-kanak ialah RM2.50 sehala atau RM5 untuk tiket pergi balik.
Sementara itu, tambang teksi yang menggunakan perkhidmatan van di dalam Pulau Pangkor turut naik sebanyak RM3 berkuat kuasa semalam.
Pengerusi Persatuan Pemandu Teksi Pulau Pangkor, Muhamad Apendi Ramli, berkata kenaikan itu tidak dapat dielakkan berikutan kenaikan pelbagai kos termasuk alat ganti kenderaan baru-baru ini, selain tidak pernah dinaikkan sejak kira-kira 15 tahun lalu.
Menurutnya, kenaikan itu tidak banyak berbanding peningkatan kos yang dialami pihaknya ketika ini tambahan pula harga barangan termasuk alat ganti kenderaan di pulau biasanya lebih tinggi daripada tanah besar, contohnya jika alat ganti berharga RM10 di Lumut tetapi bila tiba di Pulau Pangkor akan berharga RM25.

“Kenaikan harga pula hanya melibatkan beberapa laluan, contohnya jika dari jeti ke Teluk Nipah berharga RM15 untuk maksimum empat penumpang sebelum ini, sekarang menjadi RM18, tetapi tambang untuk perkhidmatan mengelilingi pulau tidak berubah iaitu tetap RM80 bagi maksimum empat penumpang.
“Kami berharap pengunjung memahami bebanan yang terpaksa kami tanggung kerana kenaikan ini sekurang-kurangnya memberi kami ruang untuk bernafas sedikit.
“Kali terakhir tambang teksi dinaikkan ialah sebanyak RM1 kira-kira 15 tahun lalu ketika ayah saya menjadi pemandu teksi,” jelasnya ketika dihubungi hari ini. – KOSMO! ONLINE


147 kes lemas dalam enam bulan pertama 2022
Oleh SHAMSUL KAMAL AMARUDIN

2 Julai 2022, 7:07 pm
LUMUT – Sebanyak 147 kes lemas dengan 68 daripadanya berlaku di sungai telah dilaporkan di seluruh negara dalam tempoh enam bulan pertama tahun ini.
Pengarah Bahagian Keselamatan Kebakaran, Jabatan Bomba dan Penyelamat Malaysia (JBPM), Ahmad Izram Osman berkata, sebanyak 37 kes pula dilaporkan berlaku di pantai diikuti 20 kes (tali air), 14 kes (lombong) dan lapan kes di air terjun dalam tempoh tersebut.
Menurutnya, sebanyak 23 kes dilaporkan di Sarawak iaitu tertinggi di negara ini dengan 21 kes melibatkan lemas di sungai dan dua kes di pantai diikuti Kedah (19 kes) serta Terengganu dan Kelantan masing-masing 14 kes.
“Sepanjang tahun lalu, sebanyak 272 kes lemas dilaporkan dengan 117 kes daripadanya berlaku di sungai diikuti tali air (69 kes), laut (58 kes), lombong (16 kes) dan air terjun (12 kes),” katanya pada sidang akhbar selepas merasmikan pemasangan kotak peralatan keselamatan Life Saving Appliances (LiSA) dan Program Kesedaran Keselamatan Aktiviti di Air di Pantai Teluk Senangin dekat sini hari ini.
Menurut Ahmad Izram, setakat ini pihaknya telah memasang LiSA di 33 lokasi tumpuan ramai di seluruh negara sejak 2019 hingga Mei lalu, sebagai salah satu usaha untuk menyelamatkan mangsa lemas dengan cepat.
Beliau menjelaskan bilangan LiSA akan ditambah berdasarkan situasi semasa khususnya di kawasan tumpuan ramai dan berisiko berlaku kejadian lemas.

Selain itu, menurut beliau lagi, pihaknya akan mengadakan lebih banyak kerjasama dengan petugas rekreasi pantai atau lebih dikenali sebagai ‘beach boy’ bagi meningkatkan tahap pengawasan di kawasan pantai.
Ketika ini, jelas beliau, pasukan itu telah mengadakan kerjasama dengan ‘beach boy’ di Kelantan dengan mengambil mereka menjadi anggota bomba sukarela dan program sama sedang diusahakan di Terengganu sebelum dikembangkan ke negeri lain. – KOSMO! ONLINE


Bapa dikecam rakam anak 5 tahun tunggang motosikal
Oleh KOSMO!

2 Julai 2022, 7:30 pm
JAKARTA – Tindakan seorang bapa  merakam video anaknya yang berusia lima tahun menunggang motosikal dikecam netizen yang menyifatkan aksi itu sebagai berbahaya, lapor laman berita Viva  kelmarin.
Berdasarkan klip video yang dimuat naik di laman Instagram,  seorang kanak-kanak perempuan  dilihat menunggang motosikal jenis skuter di sebuah kawasan lapang.
Kaki kanak-kanak itu bagaimanapun tidak cukup panjang untuk berpijak ke tanah.
Budak perempuan berusia lima tahun itu dikatakan sedang belajar menunggang motosikal sambil diawasi bapanya.
“Kanak-kanak belajar menunggang motosikal di bawah pengawasan bapanya,” demikian menurut keterangan pada video tersebut.
Video berkenaan menjadi tular dan menerima kecaman kerana  perbuatan tersebut dianggap  berbahaya.

“Mengapa mahu ajar anak sekecil itu menunggang motosikal? Mahu kelihatan hebatkah? Itu bukan sayangkan anak, itu membahayakan anak,” kata seorang netizen.
“Kalau terjadi apa-apa perkara buruk, barulah ibu bapa mahu menangis. Kalau sayangkan anak, jagalah baik-baik,” ujar seorang lagi pengguna media sosial. – AGENSI


Datuk bandar di Mexico berkahwin dengan aligator betina
Oleh KOSMO!

2 Julai 2022, 7:00 pm
BANDAR OAXACA, MEXICO – Seorang datuk bandar di Mexico  ‘mengahwini’ seekor aligator dalam upacara bertujuan untuk mendapat kesejahteraan dari alam semula jadi, lapor laman berita Wion News semalam.
Dalam upacara yang berlangsung kelmarin, Victor Hugo Sosa ‘mengahwini’ seekor aligator betina berusia tujuh tahun.
Majlis perkahwinan penuh warna-warni itu dimeriahkan dengan alunan muzik, barisan penari serta tetamu yang memakai pakaian tradisional.
Sosa yang merupakan pemimpin suku Orang Asli, turut memberikan ciuman kepada ‘pengantin perempuan’.
Bagaimanapun untuk tujuan keselamatan, mulut aligator itu diikat bagi mengelakkannya gigitannya.
Upacara perkahwinan itu dipercayai merupakan amalan suku Orang Asli Chontal dan Huave dari negeri Oaxaca sejak beratus-ratus tahun lalu, sebagai doa untuk memohon kesejahteraan alam.

“Kami meminta hujan yang cukup dari alam semula jadi, makanan yang cukup serta ikan yang banyak di sungai,” kata Sosa.
Dalam majlis tersebut, aligator itu dipakaikan dengan gaun pengantin berwarna putih serta pakaian lain.
Penduduk tempatan membawa pengantin aligator itu berarak di sekeliling kampung sambil beberapa  lelaki mengipas haiwan itu. – Agensi


Mengamuk kena saman, wanita pukul, gigit anggota polis
Oleh KOSMO!

2 Julai 2022, 6:00 pm
JAKARTA – Seorang wanita di Indonesia mencetuskan kekecohan apabila bertindak menampar dan menggigit seorang anggota polis yang mahu menyamannya, lapor laman berita Suara.com.
Kejadian berlaku di jambatan Kampung Melayu, Jakarta. Video kejadian dimuat naik dalam akaun Instagram @memomedsos.
Ketika kejadian, wanita berstatus mahasiswi ditahan anggota polis terbabit kerana melanggar peraturan lalu lintas dengan melawan arus.
Menerusi video tersebut, dia dilihat bertengkar dengan anggota polis yang menegurnya.
Bukan sahaja melemparkan kata-kata kesat, malah, wanita itu turut memukul, menendang dan menggigit anggota polis yang menahannya.
Sebilangan penduduk tempatan cuba menenangkan wanita tersebut. Dia bagaimanapun mendesak anggota polis itu untuk tidak mengenakan saman tersebut.

Pegawai Unit Siasatan Jenayah Polis Metro Jakarta Timur, AKBP Ahsanul Muqaffi mengakui kejadian itu. Akibat tindakannya, wanita itu dibawa ke Pejabat Polis Metro Jakarta Timur untuk siasatan lanjut. – Agensi


Kluster ILI: Jangan bimbang hantar anak ke sekolah
Oleh ASLIZA MUSA

2 Julai 2022, 6:20 pm
IPOH – Ibu bapa tidak perlu bimbang untuk menghantar anak ke sekolah meskipun terdapat 26 kluster aktif kes Penyakit Seperti Influenza (ILI) melibatkan institusi pendidikan di negeri ini.
Pengerusi Jawatankuasa Pendidikan, Pengajian Tinggi dan Sumber Manusia negeri, Ahmad Saidi Mohamad Daud berkata, situasi pada masa kini terkawal hasil kerjasama Jabatan Pendidikan Negeri (JPN) dan Jabatan Kesihatan Negeri (JKN).
Katanya, usaha membendung penyakit itu sentiasa dilakukan bagi membolehkan langkah pencegahan awal diambil sekali gus mengelak risiko jangkitan.
“Menerusi laporan yang diterima, setiap hari mungkin terdapat kluster baharu ILI namun pemantauan sentiasa dijalankan bagi melihat perkembangan kes ini. Buat masa sekarang keadaan masih terkawal.
“Saya nasihatkan ibu bapa untuk tidak takut menghantar anak-anak ke sekolah. Kerajaan negeri bertemu dengan JKN dan JPN untuk mengadakan program bersama dalam memastikan penyakit ini dapat dicegah pada peringkat awal,” katanya ketika ditemui pemberita selepas merasmikan Akademi Bina Insan (ABI) di Taman Ampang Baru di sini hari ini.
Menurut Ahmad Saidi, golongan ibu bapa juga diingatkan untuk selalu peka dengan tahap kesihatan anak-anak mereka agar tidak menjangkiti pelajar lain.

“Awasi anak masing-masing, jika ada gejala, dinasihatkan tidak dihantar ke sekolah tetapi bawalah ke klinik untuk pemeriksaan lanjut. Kita tidak boleh beranggapan segala simptom ini adalah demam biasa.
“Pelajar juga diingatkan jika mempunyai gejala maklumkan segera kepada guru begitu juga dengan pelajar di asrama, kita minta ibu bapa bawa pulang pelajar tersebut untuk dikuarantin bagi menjaga kesihatan pelajar-pelajar lain,” katanya. – KOSMO! ONLINE


Koperasi di Malaysia perlu contohi gerakan koperasi di Jepun – PM
Oleh AHMAD SHAHERMAN SHAMSURI

2 Julai 2022, 5:48 pm
KUALA LUMPUR – Perdana Menteri, Datuk Seri Ismail Sabri Yaakob menyeru koperasi di negara ini mencontohi gerakan koperasi di Jepun yang diletakkan di bawah Japanese Consumer Cooperative Union (JCCU).
Menurut Ismail Sabri, JCCU merupakan gabungan 572 koperasi pengguna dan dianggotai oleh 22 juta orang berjaya mencatat keuntungan sebanyak RM2.6 bilion pada tahun 2021.
Kata beliau, gabungan koperasi itu bukan sekadar menguasai segmen pasaran dengan membekalkan barangan keperluan harian, tetapi mampu menawarkan persekitaran yang lestari kepada komuniti setempat.
“Ini jelas membuktikan gerakan koperasi boleh memainkan peranan utama dalam mengerakkan ekonomi dan membantu negara menghadapi cabaran kos sara hidup.
“Saya yakin, gerakan koperasi boleh menjadi penyumbang utama kepada pertumbuhan ekonomi negara dengan penglibatan yang lebih ramai Keluarga Malaysia,” katanya.
Beliau berkata demikian semasa merasmikan Bulan Koperasi Kebangsaan 2022 di Kompleks Penerangan Pelancongan Malaysia (MATIC) hari ini.

Mengulas lanjut, Ismail Sabri berkata, ketika ini terdapat sebanyak 14,834 buah koperasi berdaftar di bawah Suruhanjaya Koperasi Malaysia (SKM) dengan jumlah keahlian 7.1 juta.
Katanya, gerakan koperasi juga mempunyai modal saham dan yuran terkumpul RM16.5 bilion dengan aset berjumlah RM155 bilion serta perolehannya mencecah RM37.9 bilion.
“Saya percaya angka ini boleh dipertingkatkan apabilak esedaran dan minat menyertai koperasi menjadi satu gaya hidup yang akan menyumbang kepada kemakmuran sosio-ekonomi negara,” ujarnya.
Pada masa sama, Ismail Sabri turut mengumumkan peruntukan sebanyak RM100 juta di bawah Tabung Agromakanan akan diletakkan di bawah SKM bagi membantu koperasi mengembangkan industri agromakanan khususnya penternakan ayam.
Jelas beliau, langkah ini akan membantu koperasi meningkatkan pengeluaran makanan, seterusnya mengurangkan masalah kenaikan harga barang yang memberi impak besar kepada Keluarga Malaysia.
“Kedua, kerajaan juga bersetuju agar koperasi-koperasi diberi kuota pekerja asing supaya urusan perladangan dapat berjalan dengan lancar.
“Selain itu, kerajaan menyokong penubuhan Koperasi Rakyat BR 2.0 Malaysia Berhad atau BR 2.0, sebuah entiti koperasi yang baharu ditubuhkan di bawah Akta Koperasi 1993[Akta 502] dan dikawal selia oleh SKM.
“Penubuhan BR 2.0 turut membolehkan Keluarga Malaysia melabur dan memiliki saham dalam koperasi seperti mana Bank Rakyat dengan jangkaan pulangan yang baik,” jelas beliau.
Tambah Ismail Sabri, kerajaan juga memperuntukkan sejumlah RM10 juta kepada KUSKOP bagi membiayai penganjuran aktiviti-aktiviti kolaborasi strategik bersama persatuan dan badan bukan kerajaan (NGO) seperti penganjuran pameran dan ekspo. – KOSMO! ONLINE


‘Mat Despatch’ ditahan tumbuk muka bapa sendiri
2 Julai 2022, 5:57 pm
AMPANG JAYA – Seorang lelaki bekerja sebagai penghantar surat tergamak menumbuk muka bapanya sendiri berulang kali selepas berlaku pertengkaran antara mereka dalam kejadian di Kampung Indah Permai di sini, Khamis lalu.
Difahamkan, kejadian berpunca selepas bapa mangsa mengesyaki anaknya itu berada di bawah pengaruh dadah namun dinafikan lelaki berusia 33 tahun terbabit.
Ketua Polis Daerah Ampang Jaya, Asisten Komisioner Mohamad Farouk Eshak berkata, kejadian berlaku kira-kira pukul 10.30 malam di rumah mereka.
“Bapa suspek merupakan seorang peniaga berusia 63 tahun ditumbuk pada bahagian kepala berulang kali sehingga menyebabkan kecederaan pada dahi sebelah kiri dan kelopak mata.
“Suspek juga mengugut akan terus mencederakan bapa kandungnya itu sekiranya dia bertindak menghubungi polis untuk melaporkan kejadian tersebut,” katanya dalam satu kenyataan di sini hari ini.
Mohamad Farouk berkata, sepasukan polis dari cawangan kereta peronda (MPV) Ampang Jaya telah ke lokasi kejadian dan melakukan tangkapan ke atas suspek.

“Semakan mendapati, suspek mempunyai tiga rekod lampau dan hasil ujian saringan air kencing mendapati suspek positif dadah jenis methamphetamine atau syabu.
“Kes disiasat di bawah seksyen 323/506 Kanun Keseksaan kerana dengan sengaja mendatangkan kecederaan dan membuat ugutan sehingga mendatangkan ketakutan,” jelasnya. – KOSMO! ONLINE


Naikkan elaun veteran ATM RM500 sebulan
Oleh KHAIRUL MOHD. ALI

2 Julai 2022, 5:06 pm
JOHOR BAHRU – Kerajaan perlu mengenang jasa dan pengorbanan dilakukan veteren Angkatan Tentera Malaysia (ATM) tidak berpencen dengan menaikkan elaun bulanan mereka yang ketika ini sebanyak RM300 kepada RM500.
Ahli Parlimen Pasir Gudang, Hassan Abdul Karim berkata, itu merupakan tindakan sewajarnya dengan kenaikan pelbagai barangan dan kos sara hidup ketika ini.
Menurut beliau, elaun RM300 yang diterima mereka ketika ini amat kecil memandangkan majoriti daripada mereka sudah tidak lagi bekerja.
“Pesara atau veteran ATM tidak berpencen ini telah berkhidmat pada tahun 60-an, 70-an dan 80-an ketika zaman Malaysia menghadapi ancaman bersenjata dari Parti Komunis Malaya.
“Rata-rata Veteran ATM yang tidak berpencen ini sudah berusia lebih 60 tahun, kebanyakan daripada mereka menghadapi masalah kewangan dalam kehidupan dan juga masalah kesihatan. Jadi bantuan kebajikan dari kerajaan amat diharapkan,” katanya.
Beliau berkata demikian kepada pemberita selepas bertemu dengan anggota Persatuan Veteran ATM Tidak Berpencen Malaysia (PVATTBM) Cawangan Pasir Gudang di Taman Desa Perwira di sini, hari ini.

Mengikut rekod, dianggarkan terdapat seramai kira-kira 200,000 veteran ATM tidak berpencen di seluruh negara dan majoriti daripada merupakan warga emas.
Tambah Hassan, Jabatan Hal Ehwal Veteran ATM ketika ini dilihat hanya memberi elaun kos sara hidup secara berpilih dan amat terhad kepada mereka yang dikategorikan sebagai amat daif dan miskin.
“Kerajaan harus mendengar keluhan mereka sekali gus mengenang sumbangan serta jasa besar golongan itu terhadap negara. Keamanan negara sekarang dan kemewahan hidup yang dinikmati sesetengah golongan rakyat di Malaysia kini adalah hasil pengorbanan jiwa dan raga termasuk nyawa para perajurit dan tentera ATM.
“Kerana itu adalah tanggungjawab kerajaan yang berkuasa sekarang untuk menolong golongan veteran tersebut yang kebanyakannya hidup dalam keadaan susah,” ujarnya sambil memberitahu terdapat 100 veteran ATM tidak berpencen di Pasir Gudang.-KOSMO! ONLINE.


Lelaki panjat menara telekomunikasi 45 meter cuba bunuh diri
Oleh DIYANATUL ATIQAH ZAKARYA

2 Julai 2022, 4:38 pm
MELAKA – Seorang lelaki bertindak memanjat dan berdiri lebih lima jam di menara telekomunikasi setinggi 45 meter dipercayai cuba membunuh diri di Kampung Bachang di sini, hari ini.
Individu berusia 34 tahun itu bagaimanapun berjaya dibawa turun dengan bantuan sepasukan bomba kira-kira pukul 1.44 petang tadi.
Ketua Balai Bomba dan Penyelamat (BBP) Melaka Tengah, Timbalan Penguasa II Yazid Mohd. Tahir berkata, panggilan kecemasan diterima pada pukul 8.12 pagi dan sepasukan sembilan anggota dikejarkan ke lokasi.
“Setiba di lokasi kita dapati seorang lelaki berusia 34 tahun berada di puncak menara telekomunikasi setinggi 45 meter dipercayai cuba membunuh diri.
“Anggota bertindak naik ke atas menara bagi memujuk mangsa dan berjaya membawanya turun pada pukul 1.44 petang,” katanya ketika dihubungi di sini, hari ini.
Mengulas lanjut beliau berkata, pasukan mengambil masa kira-kira 45 minit untuk memujuk mangsa turun ke bawah.

“Difahamkan mangsa merupakan seorang penagih dadah dan mengalami masalah mental.
“Sebaik sahaja dibawa turun, mangsa diserahkan kepada pihak polis untuk tindakan lanjut,” katanya. – KOSMO! ONLINE.


Ukraine menang ‘perang sup’ dengan Russia
Oleh KOSMO!

2 Julai 2022, 5:17 pm
KIEV – Pertubuhan Pendidikan, Saintifik dan Kebudayaan Bangsa-Bangsa Bersatu (UNESCO) memasukkan sup borshch yang merupakan hidangan kegemaran ramai  di Ukraine,  ke dalam senarai warisan budaya terancam susulan desakan Kiev, namun ditentang oleh Moscow.
Menurut laman berita Wion News, hidangan sup masam itu berada dalam senarai khazanah budaya UNESCO yang memerlukan perlindungan segera.
“Keputusan ini diluluskan jawatankuasa UNESCO  selepas melalui proses pantas, didorong oleh pencerobohan Rusia ke atas Ukraine serta impak negatif kepada tradisi berkenaan disebabkan oleh peperangan,” kata UNESCO.
Tambah agensi Pertubuhan Bangsa-Bangsa Bersatu tersebut, memasukkan budaya memakan sup itu ke dalam senarai UNESCO dibuat untuk menarik perhatian ramai bagi memastikan ia tetap terpulihara meskipun berdepan risiko ‘kepupusan’.
“Apabila penduduk hilang tempat tinggal, ia mencetuskan  ancaman kerana mereka tidak dapat memasak atau menanam sayur-sayuran tempatan untuk membuat sup borshch. Ini menjejaskan kesejahteraan sosial dan budaya masyarakat,” kata UNESCO.
Ukraine menganggap borshch iaitu sup berkhasiat yang biasanya dimasak menggunakan ubi bit sebagai hidangan kebangsaan, meskipun ia turut dihidangkan secara meluas di Russia, negara-negara bekas Kesatuan Soviet lain dan Poland.

Pengumuman itu disambut baik oleh Ukraine dengan Menteri Kebudayaannya, Oleksandr Tkachenko berkata: “Kemenangan dalam perang borshch adalah milik kami. Kami akan memenangi kedua-dua peperangan (dengan Russia).”
Sementara itu, jurucakap Kementerian Luar Russia, Maria Zakharova menyelar pengumuman tersebut. Beliau berkata, tindakan UNESCO  menjadikan hidangan itu sebagai hak milik sebuah negara sahaja adalah tidak wajar.
Namun, menurut UNESCO, sup borshch sudah sebati dan menjadi  sebahagian daripada kehidupan dalam keluarga dan masyarakat Ukraine. – Agensi


Rebut teman wanita punca 19 individu bergaduh
2 Julai 2022, 5:35 pm
PETALING JAYA – Seramai 15 lelaki dan empat wanita warga tempatan ditahan selepas dipercayai terlibat dalam kejadian rusuhan bersenjatakan kayu di sekitar Ara Damansara pada Jumaat lalu.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, kesemua yang ditahan merupakan warga tempatan berusia dalam lingkungan 15 hingga 27 tahun.
“Kita menerima panggilan berhubung kejadian pada pukul 9 pagi pada Jumaat lalu yang menyatakan kira-kira 20 individu sedang merusuh bersenjatakan kayu.
“Sepasukan polis dari Ibu Pejabat Polis Daerah Petaling Jaya telah ke lokasi dan menahan 15 lelaki berusia 15 hingga 27 tahun dan empat wanita berusia 15 hingga 20 tahun,” katanya dalam kenyataan di sini hari ini.
Mohamad Fakhrudin memberitahu, pihaknya turut merampas sebatang kayu besbol yang disyaki digunakan salah seorang suspek semasa kejadian.
“Siasatan awal mendapati, punca kejadian adalah disebabkan perebutan teman wanita.

“Sementara semakan rekod pula, dua daripada ditahan mempunyai rekod lampau dan kes disiasat di bawah Seksyen 148 Kanun Keseksaan,” jelasnya. – KOSMO! ONLINE


Seorang terselamat, 2 dikhuatiri lemas bot terbalik
2 Julai 2022, 4:49 pm
KAJANG – Seorang terselamat, manakala dua lagi dikhuatiri lemas dalam kejadian di sebuah tasik sekitar Taman Cahaya, Sungai Chua di sini hari ini.
Pengarah Jabatan Bomba dan Penyelamat Malaysia (JBPM) Selangor, Norazam Khamis berkata, pihaknya menerima panggilan kecemasan berhubung kejadian itu kira-kira pukul 2.15 petang.
“Kejadian membabitkan tiga beranak terdiri daripada seorang lelaki berusia 50-an bersama dua anak lelakinya, masing-masing berusia 18 dan 15 tahun.
“Mereka dipercayai menaiki sebuah bot ke tasik berkenaan untuk membuat kerja-kerja pembersihan sebelum bot dinaiki tiba-tiba terbalik.
“Anak lelaki mangsa berusia 18 tahun berjaya menyelamatkan diri, manakala selebihnya dikhuatiri lemas,” katanya dalam kenyataan di sini hari ini.
Norazam berkata, sepasukan bomba dari Balai Bomba dan Penyelamat Bangi bersama sebuah jentera dikerah ke lokasi kejadian.

“Operasi mencari masih giat dijalankan dan Pasukan Penyelamat Di Air (PPDA) turut berada di lokasi,” katanya. – KOSMO! ONLINE


Nasib Stadium Shah Alam diketahui 16 Julai ini
Oleh ISKANDAR SHAH MOHAMED

2 Julai 2022, 4:31 pm
KUALA SELANGOR – Kerajaan negeri Selangor akan mengumumkan cadangan dan perancangan masa depan Stadium Shah Alam pada 16 Julai depan.
Menteri Besar Selangor, Datuk Seri Amirudin Shari berkata, pihaknya masih meneliti isu itu termasuk pilihan untuk perobohan sebagai langkah penjimatan jangka masa panjang.
“Cadangan itu dalam peringkat perbincangan dan akan diputuskan dalam tempoh terdekat. Kita akan umumkan (keputusan cadangan) bersempena hari pembukaan Stadium Shah Alam pada 16 Julai nanti.
“Buat masa ini, tidak elok saya huraikan keseluruhan kerana ia melibatkan perbincangan semua pihak termasuk pengurusan bola sepak,” katanya pada program Jelajah Selangor Penyayang di Stadium Kuala Selangor di sini, hari ini.
Stadium Shah Alam yang berusia hampir 30 tahun itu didakwa akan dirobohkan dan digantikan dengan stadium berkapasiti sederhana iaitu antara 30,000 hingga 40,000 penonton.
Mengulas lanjut, beliau menjelaskan bahawa stadium itu memerlukan perbelanjaan tinggi bagi kos penyelenggaraan berjumlah RM5 juta setiap tahun.

“Cadangan merobohkan stadium itu merupakan salah satu pilihan kerana kita terpaksa menjalankan kerja penyelenggaraannya,” ujarnya.
Tambah Amirudin, pelan jangka panjang perlu diputuskan kerajaan negeri bagi mengambil kira faktor keselamatan di stadium tersebut.
“Kita tidak mahu hanya membaik pulih stadium semata-mata namun komponen lain masih bermasalah dan memerlukan penyelenggaraan.
“Perkara itu akan dinilai kumpulan profesional secara teknikal bagi memastikan keperluan dan keputusan kelak membawa kepada kepentingan stadium berkenaan,” katanya. -KOSMO! ONLINE.


Saranan kurangkan makan telur pendapat peribadi – KPDNHEP
Oleh NUR NAZLINA NADZARI

2 Julai 2022, 5:28 pm
PADANG BESAR – Pengarah Kementerian Perdagangan Dalam Negeri dan Hal Ehwal Pengguna (KPDNHEP) Melaka, Norena Jaafar menyarankan orang ramai mengurangkan pengambilan telur disebabkan kenaikan harga telur merupakan pendapat peribadi beliau.
Ketua Setiausaha KPDNHEP, Datuk Azman Mohd. Yusof berkata, Norena mungkin mempunyai pendapat sendiri, namun cara penyampaiannya tidak dapat diterima oleh orang lain.
Menurut beliau, kenaikan harga barang tersebut telah dibincangkan dengan pelbagai pihak termasuk kerajaan dan pengusaha selain mengambil kira sensitiviti rakyat.
“Kerajaan telah masuk campur dengan memperkenalkan subsidi pada telur. Jika tidak harganya lebih tinggi lagi.
“Dalam hal ini terpulang kepada pengguna untuk memilih telur mana yang mahu dibeli kerana terdapat banyak gred iaitu AA, A, B, C, D, E,” katanya kepada pemberita katanya selepas melakukan lawatan kerja ke Kompleks Imigresen, Kastam dan Kuarantin (ICQS) Padang Besar di sini hari ini.
Norena menerima kritikan netizen ekoran saranannya supaya orang ramai mengurangkan pengambilan telur berikutan kenaikan harga makanan berkenaan.

Terdahulu, Azman berkata, KPDNHEP giat memantau rantaian bekalan barang kawalan dan bersubsidi bagi mengesan pihak yang bertanggungjawab apabila berlaku penyelewengan.
Kata beliau, pemeriksaan barangan seperti minyak masak, tepung gandum dan gula dilakukan di semua peringkat bermula dari kilang, pemborong hingga peruncit.
Tambah beliau, pengauditan juga akan dibuat bagi mengenal pasti penyelewengan berlaku di peringkat mana.
“Barangan bersubsidi mempunyai kuota dan sekiranya sesetengah kawasan didapati mempunyai permintaan melebihi kuota, maka siasatan akan dilakukan.
“Kita akan lihat sama ada barang tersebut sampai kepada peruncit atau tidak dan sekiranya penyelewengan dikesan, tindakan akan diambil ke atas pihak terlibat dalam rantaian tersebut,” katanya.
Kata beliau, sebanyak 115 kes penyeludupan barang kawalan dan bersubsidi berlaku di sempadan negara melibatkan nilai rampasan RM10.19 juta dari awal tahun hingga 31 Mei lalu. – KOSMO! ONLINE


Lelaki parah ditetak 4 individu angkara dendam
2 Julai 2022, 5:06 pm
PETALING JAYA – Angkara dendam lama, seorang lelaki parah ditetak empat individu dalam kejadian di sekitar Sungai Way di sini Jumaat lalu.
Mangsa merupakan seorang lelaki tempatan berusia 33 tahun ditetak empat lelaki yang dikenalinya berusia lingkungan 21 hingga 37 tahun.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, isteri mangsa membuat laporan polis pada pukul 9.30 malam, Jumaat lalu.
“Mangsa ditemui dalam keadaan parah pada bahagian belakang badan dipercayai akibat ditetak empat individu terbabit disebabkan dendam lama.
“Bertindak atas laporan, polis menahan tiga lelaki di sekitar Sungai Way dan ibu negara hari ini,” katanya dalam kenyataan di sini hari ini.
Mohamad Fakhrudin berkata, semakan pihak polis mendapati dua daripada suspek memiliki lima rekod jenayah lampau.

“Kes disiasat di bawah Seksyen 148 Kanun Keseksaan dan kesemua suspek ditahan reman selama empat hari untuk siasatan lanjut,” katanya.
Terdahulu, tular sebuah rakaman video di media sosial berdurasi dua minit yang memaparkan insiden berkenaan. – KOSMO! ONLINE


Anna Cheong-Mei Xing mampu ‘terbang’ tinggi
Oleh MUHAMMAD ZUHAILY BADLISHAH

2 Julai 2022, 4:24 pm
KUALA LUMPUR – Beregu wanita negara, Anna Cheong Ching Yik-Teoh Mei Xing mahu mencabar diri untuk bersaing dengan kelompok pemain yang berada di kedudukan ranking lebih tinggi.
Anna Cheong-Mei Xing hampir mara ke separuh akhir Terbuka Malaysia sebelum dikecewakan pasangan No.6 dunia dari Jepun, Mayu Matsumoto-Wakana Nagahara 15-21, 21-23 pada aksi suku akhir di Axiata Arena, Bukit Jalil semalam.
Jika berjaya, ia mampu menjadi kejutan kedua buat pasangan ranking ke-44 dunia itu selepas terdahulu menewaskan beregu No.3 dunia, Lee So Hee-Shin Seung Chan dari Korea Selatan 18-21, 21-12, 21-15 di pusingan kedua.
Bagi Mei Xing, pemain berusia 25 tahun itu berharap prestasi ditunjukkan pada Terbuka Malaysia kali ini mampu memberikan motivasi kepada mereka untuk meraih keputusan lebih positif dalam kejohanan seterusnya.
“Sebelum ini, kami sentiasa berfikir yang kami belum cukup bagus untuk bersaing dengan pasangan utama dunia.
ANNA CHEONG (kiri) dan Mei Xing sudah melakar pencapaian membanggakan apabila berjaya mara ke peringkat suku akhir Terbuka Malaysia. GAMBAR – FARIZ RUSADIO
“Namun, kami dapat lihat yang kami mempunyai kemampuan untuk melakukannya. Ia membuktikan tiada apa yang mustahil selagi kami bekerja keras untuk meningkatkan lagi prestasi,” katanya.

Sementara itu, Anna Cheong, 24, berharap mereka dapat menguatkan mental supaya tidak mudah hilang fokus apabila turun beraksi di gelanggang.
“Dari segi permainan memang ada peningkatan dan kami tidak mudah melakukan kesilapan. Kami perlu pertingkatkan aspek kekuatan mental dan lebih fokus untuk bertahan jika bermain secara rali,” jelasnya.
Anna Cheong-Mei Xing boleh menebus kekecewaan mereka apabila dijadualkan beraksi pada saingan Malaysia Masters di Axiata Arena bermula Selasa ini.
Pasangan negara itu akan membuka tirai menentang beregu Thailand, Benyapa Aimsaard-Nuntakarn Aimsaard di pusingan pertama. – KOSMO! ONLINE


Guru silat kecewa anak buah tewas, maut kena serangan jantung
Oleh ROHANA MOHD. NAWI

2 Julai 2022, 3:27 pm
KOTA BHARU – Seorang guru silat maut terkena serangan jantung dipercayai akibat terlalu kecewa sehingga mengalami tekanan perasaan selepas dua orang pesilatnya tewas dalam pertandingan silat anjuran Radio Televisyen Malaysia (RTM) di Wakaf Che Yeh di sini semalam.
Mangsa, Mohd. Nor Bedul, 62, disahkan meninggal dunia selepas hampir sejam menerima rawatan di Hospital Universiti Sains Malaysia (HUSM) Kubang Kerian di sini kira-kira pukul 2 pagi tadi.
Salah seorang anak buah mangsa yang enggan dikenali berkata, semasa dalam perjalanan pulang ke rumah, mangsa bersama pesilat lain singgah untuk makan roti canai di sebuah di Kampung Melor di sini kira-kira pukul 1 pagi.
Katanya yang berusia dalam lingkungan 30-an, ketika sedang makan, guru silat itu kelihatan berpeluh dan mengalami sesak nafas.
“Melihat kepada keadaan itu, dua anak buahnya dan pesilat lain terus memapah mangsa masuk ke dalam kereta sebelum dibawa ke HUSM untuk menerima rawatan.
“Bagaimanapun, Mohd. Nor disahkan meninggal dunia kira-kira jam kemudian akibat serangan jantung,” katanya ketika dihubungi Kosmo! hari ini.

Menurutnya, dia mengesyaki guru silat itu mengalami tekanan perasaan selepas dua anak buahnya mengalami kekalahan.
Katanya, kematian Mohd. Nor turut menyebabkan dua lagi anak buahnya yang bakal beraksi dalam pertandingan tersebut malam ini membuat keputusan untuk menarik diri.
Tambahnya, keputusan itu dibuat untuk menghormati pemergian arwah yang juga merupakan guru silat disegani ramai. – KOSMO! ONLINE.


Rakyat Malaysia ditahan di Bangkok akan diekstradisi ke AS
Oleh KOSMO!

2 Julai 2022, 3:00 pm
BANGKOK – Seorang rakyat Malaysia yang ditahan di Bangkok minggu ini kerana jenayah penyeludupan hidupan liar memberi alasan masuk ke Thailand untuk urusan perniagaan minyak ganja, lapor laman berita Thaiger kelmarin.
Boon Ching Teo, 58, didakwa merupakan antara penyeludup hidupan liar utama sebuah rangkaian global. Dia dilaporkan digelar ‘bapa perdagangan hidupan liar’ oleh Perkhidmatan Ikan dan Hidupan Liar Amerika Syarikat (AS) sekali gus dikehendaki oleh pihak berkuasa AS.
Rangkaian global yang disertai Ching Teo dipercayai terlibat dalam perdagangan haram tanduk badak, gading gajah, dan haiwan liar Afrika yang terancam.
Dia pernah ditangkap di Thailand pada 2015 kerana menyeludup gading gajah Afrika melalui daerah Sadao di Songkhla.
Polis Biro Siasatan Pusat berkata, Ching Teo ditahan di sebuah hotel di daerah Wang Tholang atas dakwaan terlibat dalam penyeludupan hidupan liar dan pengubahan wang haram.
Menurut polis Thailand, lelaki itu akan diekstradisi ke AS.

“Boon Ching Teo tidak mempunyai tempat kediaman yang tetap. Dia sentiasa melakukan perjalanan dari satu negara ke negara lain, terutamanya di Afrika dan menjadikan dirinya sukar untuk dikesan.
“Kami bertindak selepas mendapat maklumat bahawa dia berada di Thailand untuk perniagaan haram,” kata Timbalan Komander Bahagian Sumber Asli dan Jenayah Alam Sekitar Thailand, Arun Wachirasukanya
Ching Teo tidak mengaku bersalah berhubung semua pertuduhan terhadap dirinya. Lelaki itu sebaliknya mendakwa bahawa dia berada di Thailand untuk urusan perniagaan minyak ganja dan kerap melawat rantau Afrika untuk bercuti. – Agensi


Hujan lebat, ribut petir di Sabah petang ini
Oleh KOSMO!

2 Julai 2022, 4:19 pm
PETALING JAYA – Hujan lebat berserta ribut petir dan angin kencang diramal melanda beberapa kawasan sekitar Sabah sehingga pukul 6 petang hari ini.
Jabatan Meteorologi Malaysia (MetMalaysia) dalam satu kenyataan berkata, cuaca buruk itu tertumpu di Pantai Barat (Tuaran dan Kota Belud) serta Kudat (Kota Marudu dan Kudat).
Dalam satu kenyataan berasingan, MetMalaysia berkongsi mengenai fenomena garis badai seperti yang berlaku di Kota Kinabalu baru-baru ini.
“Garis badai ialah kelompok awan ribut petir aktif yang membentuk barisan di laut dan bergerak ke daratan.
“Lazimnya ia berlaku pada musim sekarang iaitu semasa Monsun Barat Daya dan kerap terjadi pada waktu pagi dan malam,” kata MetMalaysia.

Jelas kenyataan itu, fenomena tersebut boleh menyebabkan hujan lebat yang mengakibatkan banjir kilat disertai angin kencang, guruh dan petir.

“Oleh itu anda dinasihatkan untuk berada di tempat yang selamat jika ia sedang berlaku,” kata MetMalaysia. – KOSMO! ONLINE


Kerajaan wujud medium sebar maklumat mengenai harga barang
Oleh ROHANA MOHD. NAWI

2 Julai 2022, 4:16 pm
KOTA BHARU – Kerajaan akan mewujudkan pelbagai medium dalam usaha untuk memberi kemudahan kepada masyarakat dalam menyalurkan maklumat berkaitan kenaikan harga barang dan inflasi ketika ini.
Menteri Komunikasi dan Multimedia, Tan Sri Annuar Musa berkata, pihaknya sedang meneliti kaedah komunikasi yang lebih berkesan untuk tujuan tersebut termasuk mewujudkan laman web, talian pengaduan atau rangkaian penguatkuasaan.
Menurutnya yang juga Pengerusi Pasukan Khas Jihad Tangani Inflasi, pihaknya sudah menerima cadangan untuk memudahkan seramai 1,800 anggota komuniti Keluarga Malaysia dapat menyemak keadaan kenaikan harga di peringkat akar umbi di seluruh negara.
“Saya dapati ada beberapa pengguna telah menyuarakan pandangan mereka mengenai kurang mendapat maklumat mengenai harga semasa barangan seperti ayam, telor dan minyak masak semasa melakukan tinjauan di beberapa buah pasar.
“Sehubungan itu, kita akan mengadakan perbincangan untuk mewujudkan beberapa medium seperti laman web atau talian hotline dalam mesyuarat jawatankuasa yang akan datang. Ia bertujuan supaya masyarakat boleh melihat perkara yang dilakukan kerajaan hari ini selain mereka dapat mengajukan pendapat mereka,” katanya.
Beliau berkata demikian pada sidang akhbar selepas melakukan tinjauan harga barangan keperluan seperti ayam, telur selain minyak masak di Pasar Besar Siti Khadijah dan sebuah sebuah pasar raya di sini hari ini.

Mengulas lanjut, Annuar berkata, tindakan kerajaan untuk melakukan pemulihan dengan memberikan subsidi dan menetapkan harga siling ayam dilihat memberi kesan yang baik.
Menurutnya, berdasarkan pemerhatian, bekalan ayam ketika ini mencukupi dengan rata-rata peniaga mematuhi harga siling yang ditetapkan oleh kerajaan.
“Kaedah penetapan harga siling itu mampu menjadikan harga ayam dapat kembali seperti biasa. Kita harap situasi ini akan berkekalan sementara kita dapat menambah baik beberapa aspek dari masa ke semasa,” katanya. – KOSMO! ONLINE.


26 kluster ILI masih aktif di Perak
Oleh SHAMSUL KAMAL AMARUDIN

2 Julai 2022, 3:09 pm
LUMUT – Sebanyak 26 kluster Influenza-like-Ilness (ILI) masih aktif di Perak sehingga kini dengan semuanya melibatkan institusi pendidikan.
Pengerusi Jawatankuasa Kesihatan, Sains, Alam Sekitar dan Teknologi Hijau negeri, Mohd. Akmal Kamarudin berkata, daerah Kinta mencatatkan enam kluster iaitu yang tertinggi diikuti Kuala Kangsar dan Hulu Perak masing-masing mencatatkan lima kluster.
“Bilangan kluster ini menunjukkan penurunan berbanding 35 kluster keseluruhan yang dicatatkan di negeri ini dalam tempoh enam bulan pertama tahun ini dan ia tidak melibatkan sebarang kematian,” katanya kepada pemberita selepas merasmikan sambutan Hari Denggi Asean Peringkat Negeri Perak 2022 di Sitiawan dekat sini hari ini.
Pada masa sama, menurut Mohd. Akmal, keadaan jangkitan ILI di Perak adalah terkawal dengan majoriti mereka menerima rawatan pesakit luar dan tidak perlu dimasukkan ke wad hospital.
Beliau menjelaskan, jangkitan ILI di Perak adalah selari dengan aliran kadar jangkitan penyakit itu di seluruh negara.
Mohd. Akmal menggesa ibu bapa dan warden asrama agar mengambil sikap proaktif dengan segera mengasingkan anak atau pelajar mereka yang dikesan menghidap ILI kerana ia adalah penyakit yang sangat mudah berjangkit.

Beliau memaklumkan keadaan kesesakan dan pergaulan di asrama juga antara penyumbang utama jangkitan ILI yang antara simptomnya adalah demam selesema.
Dalam perkembangan lain, Mohd. Akmal menyatakan bilangan kes denggi di Perak menunjukkan peningkatan hampir 50 peratus tahun ini berbanding ketika tempoh pandemik Covid-19 tahun lalu. – KOSMO! ONLINE.